text:
[:en]
Kerido amigunan di EM,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos bienestar den kontakto ku naturalesa.
Kiko ta anti-oksidante?
Anti-oksidante ta un grupo di molekül ku ta kapas di stroba oksidashon di otro molekül. Den nos kurpa tin varios nutriente ta sirkulá na un manera natural dor di e propiedatnan di anti-oksidante. Tambe nos kurpa ta produsí enzimanan anti-oksidante pa kontrolá e kadena di reakshon di e radikalnan liber.
Nos kurpa ta produsí sierto tipo di anti-oksidante, pero otro no. Dje otro banda, e produkshon natural di anti-oksidante dor di nos kurpa ta baha, segun nos edat ta subi.
Bo tabata sa ku na edat di mas o menos 40 aña bo kurpa ta stòp di produsí anti-oksidante?
Anti-oksidante ta hunga un ròl signifikante den nos salú, pasobra nan por kontrolá kon lihé nos ta enbehesé dor di kombatí e radikalnan liber.
Life begins at forty?
Pues na e edat ei e radikalnan liber tin tur oportunidat di hasi i deshasi. Esei ta enserá ku nos kurpa por bira mas ásido i malesa ta manifestá mas lihé i mas fasil.
Sigur ta ku na e edat ei ta kumbiní nos pa bai kuida nos kurpa mas mihó i mas konsiente.
Promé ku tur kos, no ta nesesario warda te na e edat ei.
Kiko ta e trámitenan simpel ku nos por hasi?
E anti-oksidantenan mas konosí ta e.o. vitamina C i E i beta-carotene.
Varios fruta i bèrdura ta kontené anti-oksidante.
Kalidat di nos fruta, bèrdura, karni, galiña, webu etc. a baha enormemente. E kantidat di elemento di rasko i anti-oksidante ku nan tin ta mínimo.
Esei ta kondusí en grande na e tantísimo malesa i desbentaha di salú ku ta eksistí awendia.
No ta nada straño ku kanser, diabetes, obesitas, problema ku nir, tripa, higra i tambe problemanan di serebro i mental ta na òrdu di dia.
No ta straño tampoko ku gastunan médiko ta subi ketu bai.
Tur esakinan ta resultado di un estilo di bida deskabeyá. Uso di kímiko sintétiko, pèstisida, antibiotika, GMO etc. ta kondusí na tur esaki. Un estilo di bida ku no ta duradero.
E úniko salida, e úniko solushon ta pa nos ban bèk na naturalesa.
E konsepto EM, e estilo di bida di EM ta kumpli ku e kambio aki na mil maravia.
1. Nos por kuida i kultiva bestianan salú ku EM
2. Añadi antioksidante, vitamina i enzima na nos kultivo i bestianan ku EM
3. Laba i prepará nos kuminda ku EM
4. Mehorá nos medio-ambiente pafó i paden di kas ku EM (airu, awa, suela etc.)
Tur esaki na un manera sostenibel/duradero.
Pa mas informashon bishitá nos wèpsait www.hummingbirdfeather.com i/òf nos Facebookpagina di EMCuraçao.
Nos ta alkansabel telefónikamente na 747-1893 òf 516-5782.
Un kordial saludo,
Sandovar & Rina[:]


c: text/html

text:
WILLEMSTAD — Den siman di 11 te ku di 18 sèptèmber a tuma lugá e Siman di Atletismo. E aktividatnan tabata den kuadro di 50 aña di eksistensia di federashon di atletismo i e preparashonnan pa Carifta Games ku lo tuma lugá den aprel 2017 aki na Kòrsou.
E siman a konosé un klousura festivo dia 18 di sèptèmber ku karedanan di estafèt na Waaigat den Punda. Tantu atletanan lokal komo empresanan a tuma parti. Tabatin un tremendo ambiente na Waaigat i Bar 27 Curacao spesialmente pa e okashon a habri su portanan pa risibí e atleta- i empresanan. Willem Cordilia, presidente di Federashon di Atletismo, ta mira bek riba un siman hopi intensivo pero eksitoso. “Tabata un bon selebrashon di nos 50 aniversario i awor nos por dal e siguiente pasonan pa sigui traha riba desaroyo di nos atletanan”, segun e presidente a bisa.
E ganadónan dje karedanan di estafèt:
- U-9: The Eagles A
- U-11: The Eagles B
- U-13: Trupial E
- U 15: The Eagles D
- Junior: The Eagles E
- Senior: The Eagles H
Empresanan: Rafana BV ku komo kapitan Jacqueline Hol.
Un dje puntonan di mas atenshon tabata e seremonia riba djabièrnè 16 di sèptèmber na Hilton Hotel, kaminda den presensia di Promé Minister Ben Whiteman a tuma lugá firmamentu di kòntrakt entre NACACAA (North American, Central American and Caribbean Athletics Association), Curaçaose Atletiek Bond i e fundashon lokal ku ta enkargá ku Carifta. C.A.B. ta hopi kontentu ku e konkurensia di media, partnernan, gobièrnu i spònsernan i sigur tambe pa presensia dje diferente atletanan talentoso i prometedor ku tabata presente.
“Churandy Martina a yega Kòrsou djabièrnè i tabata presente na e seremonia. E ta un gran ehèmpel pa nos atletanan hoben i p’esei nos ta hopi orguyoso dje hecho ku e tabata presente na un momento asina importante. Tambe otro atletanan manera Liemarvin Bonevacia, Hensley Paulina i Terence Agard a hasi akto di presensia i nos ta hopi kontentu ku esei”, segun Cordilia a bisa mas aleu.
Dirigente di NACACAA a trese dilanti ku Carifta Games 2017 por bira esun di mas mihó den historia i awor ta keda na Kòrsou pa hasi esaki bira realidat den koperashon ku gobièrnu, media, atletanan, partnernan i spònser.
Meskos tambe e ‘cross country’ na lanthùis Wechi, presentashon dje pelikula “Churandy, the road to China” i e “Sport-A-Ton” di FDDK ku partisipashon di atletanan tabata bon bishitá i un éksito pa e federashon.
Ku e rekoudashon di tur e aktividatnan relashoná ku 50 aniversario di C.A.B. lo realisá un programa di guia intensivo pa hoben atletanan.

robotstxt: allowed

filter: keep


text:
ORANJESTAD – Dia 29 di september 1963 orguyosamente Telearuba NV a cuminsa opera como e prome planta di television nacional. Esaki tabata dankina e gran esfuerso y hopi sacrificio di algun persona na Aruba kendenan a desaroya e concepto pa un propio planta di television y pa construi e planta aki. E tempo ey GobiernoCentral di Antia Hulandes no tabatin planea pa habri un planta di television na Aruba. Al contrario, e preferencia di GobiernoCentral tabata pa haci un retransmision a traves di Telecuraçao, p’asina comunidad di Aruba tambe por mira e planta di television di Corsou.
Contrario na e posicion di Gobierno Central, Aruba a para firme riba su decision pa opera su propio planta di television y no a acepta un planta di retransmision pa ricibi Telecuraçao. Aruba a logra realisa su deseo y Telearuba a bira operacionalcu un minimo di 12 empleado. E staf di Telearuba e tempo eytabata consisti di tanto empleado di Telecuraçao comoempleado local. Mientras cu Telearuba tabata preparando pa su grandioso apertura, e empleadonan a experencia hopimomento di ansiedad y tension. Por ehempel ora cu CompaniaPhilips a haci un prueba cu luz di TL, a resulta cu e tipo di camara obtenibel den e tempo ey ‘Plumbicon’ no tabatasuficientemente sensitivo pa proyecta e luz corecto pa e pantaya. Telearuba mester a soluciona e problemacreativamente y a percura pa e studio haya spotlight pa trahacu ne.
E anochi di apertura di Telearuba 29 di september 1963 tabataexitoso y grandioso. Varios artista local a presenta y tabatinspeech elocuente di esnan cu tabata envolvi cu e apertura aki. Asina mes Telearuba a enfrenta problema serio durante e anochi aki. A resulta cu nos planta di television nobo, operando riba canal 12, a topa cu algun conflicto cu e retransmitor di Venezuela. Mester a busca un solucion y Telearuba a dicidi pa pidi permiso pa transmiti programa ribaun canal diferente, esta canal 13, en bes di hisa e poder di suretransmitor. Awendia ainda canal 13 ta e canal oficial di Telearuba, mientras despues a agrega canal 23.
Na momento cu Aruba a haya su Status Aparte na 1986, Telearuba no tabata forma parti mas di ATM Telecuraçao, cu a sigui bou di autoridad di Gobierno di Antia Hulandes.
Durante su periodo di existencia, Telearuba tabata presentatanto programa local como tambe transmision di Latino- y Norte America, incluyendo novela y pelicula. AwendiaTelearuba ta stream diariamente programa y videonan en bibo, ofreciendo asina un fluho continuo di programa audiovisual y video riba internet. Telearuba ta ofrece tambe un diversidad di programa na su audiencia manera entre otro programa en biboproduci localmente, evento y entretenimento cultural, noticia, programa di combersacion en bibo, cobertura di actividaddeportivo y tambe programanan internacional.
Na september 2004 SETAR, e compania di telecomunicaciondi Aruba, a cumpra Telearuba. Esaki a exigi un inversion hopigrandi ya cu e edificio tabata den necesidad di un renobacioncompleto. Ademas tabata necesario pa adkiri ekipo digital moderno pa asina Telearuba por opera como un stacion di television ultra moderno. Telearuba nobo a habri oficialmentena maart 2005. Na 2007 e planta a inverti den un truck di transmision nobo cu ta opera cu standard definition y analoog. Na 2009 Telearuba a cambia su ekipo digital pa procesa High Definition y a cuminsa graba contenido riba hard disk y memory cards. Na 2010 Telearuba a haya su canal High Definition, 313HD. Durante añanan cu a sigui a haci mas inversion den digitalisacion. Na 2017 a cambia e truck di transmision cu tabata Standard Definition y analoog pa High Definition. A haci tur e inversionnan pa digitalisa Telearuba y garantisa continuidad.
Telearuba ta sigui informa, educa y entretene nos comunidady ta un refleho constante di e vitalidad y afan pa innovacioncu ta caracterisa nos pais Aruba.
Den e buki BaluArte por lesa y haya sa mas di nosbaluartenan cultural di nos pais. Pa e dianan di fiesta siguresaki ta un bunita regalo y tur esnan interesa den e bukiBaluArte por pasa cumpra e buki na Plaza Bookshop, Van Dorp y De Wit Stores na San Nicolaas y Oranjestad y tambena Cas di Cultura. E prijs di e buki ta 55 florin.


text:
ORANJESTAD – Departamento di Labor y Investigacion (DAO) ta informa cu e comision interno cu ta duna conseho riba otorgamento di un uitzendvergunning ta bay cu reces pa 4 siman entrante 14 juli proximo. Ultimo dia pa entrega un peticion pa un uitzendvergunning lo ta diabierna 14 juli 2017.
Peticionnan cu a wordo entrega caba lo sigui cana e procedura normal. Entrante dialuna 14 augustus 2017 e comision lo tey bek pa tuma peticionnan nobo. Nos ta pidi publico en general pa tene bon cuenta cu esaki y nos disculpa pa e inconveniencia.


text:
Pueblo di Aruba, e asunto di investigacion y detencion di minister sr. Paul Croes, a pone Aruba bao di un luz negativo den tur sentido di palabra. Na Aruba mes, pueblo ta puntra dicon sr. Croes ta riba non actief, pero ta cobrando su salario si, pues cobra sin traha. No pa papia mes di e fraude y corupcion cu minister Croes ta acusa di nan. Tambe pueblo ta puntra unda PM Eman a keda cu su declaracion den tur e escandalo aki di Eman su colega di partido y gobierno? Dicon PM Eman no a bini padilanti y bisa cu minister Croes ta inocente? Di otro banda ta reina un alegria grandi den pueblo cu pa prome biaha den historia di país Aruba, un minister sospecha di corupcion y fraude ta wordo deteni. Seguramente y particularmente ya cu ta trata di AVP, pasobra den pasado varios caso di corupcion y fraude a tuma lugar di parti AVP y niun di nan a cay cera. Manera Beta Hotel, Radisson y Fondo Desaroyo San Nicolas unda AVP a horta 50 miyon florin. Solamente tabata tin interogacion cu handschoen di felpa y cu un trato di 5 strea di parti husticia na Aruba.
E berguensa Berde aki no a keda solamente den cas, pero a wordo exponi tambe na mandatarionan Hulandes. Muy en particular na parlamentarionan Ronald van Raak y Andre Bosman.
Mi a logra haya e contestanan na e preguntanan cu mi a haci na nan. Mi a puntra nan si Tweede Kamer tabata envolvi den e investigacion contra minister Croes di AVP. Tur dos a contesta mi separadamente cu no. Pero nan partidonan SP y VVD a haci peticion pa haci investigacionnan riguroso pa saca afor e relacionnan cu e baho mundo tin cu politiconan. Na Corsow (Schotte) y na St Maarten varios politico a wordo investiga y sentencia y nan ta compronde cu tin mas detencion ta bay cay e.o. na Aruba tambe. Mi a puntra nan kico nan ta pensa di cu e minister ta non actief pero ta ser investiga penalmente door di husticia di Aruba? Aki tur dos a contesta mi cu e mesun mensahe cu na Hulanda esaki no ta posibel y cu na ningun pais civilisa y decente, esaki tampoco lo ta posibel. Tambe nan a enfatisa cu ta incomprendibel con sr. PM Eman a keda pone man riba cabes di su colega Paul Croes. PM Eman mester a distancia su mes publicamente di sr. Paul Croes y bin padilanti y responsabilisa su mes pa e caso aki. Di lo contrario PM Eman ta perde tur su credibilidad segun nan. Algo cu no a pasa pasobra sr. Croes tabata hasta campaña y expone su mes publicamente den AVP recomendando coleganan riba lista di AVP. Finalmente, mi a puntra nan con nan como parlamentario ta opina di e detencion di minister Paul Croes. Como contesta mi a haya cu nan ta contento (mescos cu hopi na Aruba) cu husticia a cuminsa trata cu politiconan cu ta wordo sospecha di corupcion. Esaki ta sumamente necesario pasobra tanten cu bandidonan ta goberna na Aruba, lo no ta bay tin un futuro miho pa e pueblo.
E contestanan cu nos a haya di e parlamentarionan Hulandes ta indica claramente cu AVP ta un partido cu ta complaciente na corupcion y fraude. Cu nan lider no tin credibilidad y no por maneha.
Pa nos pueblo esaki ta significa tambe un “stem advies” cu nos no por vota pa AVP tampoco. Atrobe ta keda na e pueblo di Aruba pa haci uzo di tur locual ta sucediendo den gobernacion di AVP, pa husga y dicidi miho con pa vota dia 22 september venidero. Manera mi a bin ta bisa “pa AVP nunca mas te den siglo di siglonan”. Karel Maduro nr 19 riba lista di partido MEP.


text: Servisio Meteorológiko kier a yama danki na tur nos usuarionan den sektor di aviashon, sektor marítimo i públiko en general pa e indulgensia durante e dianan ku nos radar tabata for di funshon. Bon notisia ta ku e piesanan a yega i mesora esakinan a wòrdu instalá pa téknikonan di Meteo. Entretantu e radar ta den funshon. Esaki, ta danki na e bon koperashon entre Vaisala i Meteo Kòrsou. Meteo lo sigui hasi uso di teknologianan pa garantisá ku pueblo ta bon informá pa lokual ta trata kondishon di tempu. Vigilando wer 24/7 pa protehá bida i propiedat.


text:
ORANJESTAD – “Nos ta warda Hulanda awor. Nan ke pone atenshon na algun punto ainda. Si despues no mester bai mesa di negoshashon atrobe? Esei ta dependé di ku kiko Hulanda ta bini den e delaster puntonan aki.”
E promé minister Evelyn Wever-Croes a drenta avion pa Hulanda ònferwagt pa partisipá na Konseho di Minister di Reino djabièrnè. E ta ferwagt ku Konseho di minister di Reino lo tuma un desishon tokante e resultado final di e negosiashonnan entre Aruba i Hulanda tokante e sosten di miónes.
Dos siman pasá mas o ménos meskos a sosodé ku isla bisiña Kòrsou di kua e promé minister a bula bai Hulanda pa anunsiá ku nan a bini kla ku e pakete di sosten. E negosiashonnan ku gobièrnu hulandes tabata kana difísil pa Aruba i Kòrsou. Tur dos ta haña ku bou di preshon grandi pa motibu di e krísis corona, Hulanda a fòrsa nan pa entregá outonomia.
Pero meskos ku Kòrsou, gobièrnu arubano awor ta bisa ku despues di negoshá kuater luna tin un pakete aseptabel. “Gobièrnu di Aruba ta asina leu pa aseptá e kondishonnan”, Wever-Croes a bisa na aeropuerto. Meskos el a bisa prensa djaluna, pa despues sekretario di estado Raymond Knops a reakshoná purá i bisa ku e impreshon ku e promé minister a duna ku a yega na un akuerdo, no ta korekto. “Mester kaba e último puntonan ainda i ta kla numa te ora ku ta kla.”
Lus bèrdè sin gana
Tòg e promé minister arubano ta ferwagt ku e puntonan ei ta detaye i ku djabièrnè tin un desishon. Pa su baimentu Hulanda a konsultá parlamento arubano tambe i un mayoria grandi a duna lus bèrdè. Ounke ku pa e frakshonnan di koalishon di MEP i POR esaki tabata sin gana, pa motibu di e aktitut di Hulanda.
Nos ta sostené gobièrnu pero nos a keda ku un smak marga. E motibu di mas importante ta ku pa motibu di Covid nos a haña no solamente problema finansiero pero pa motibu di Hulanda tambe di nos outonomia”, lider di frakshon di MEP Rocco Tjon ta bisa prensa.
Partido di oposishon AVP ta kontra pasobra nan no ta haña ku ta nesesario pa tin lei di Reino pa regla tur kos. Por a ofresé e ayudo den un otro forma, Richard Ahrends ta bisa. “Manera den pasado ku FDA.” Fda tabata e fondo di desaroyo arubano ku Hulanda a hinka desena di mion aden i ku te algun aña pasá a paga hopi proyekto kuné.
Kiko e dil ta enserá?
Aruba pa kasi mei miar di florin, (kasi 240 mion euro) ta tuma fiansa sin interes di Hulanda pa e krísis di corona. Ademas Hulanda ta yuda ku un refinansiamentu barata di e debenan arubano na 2021 i 2022, loke ta spar 80 mion florin. Pero Aruba no ta haña manera Kòrsou sí a haña, sèn di Hulanda pa invertí.
E kondishonnan ta ku Aruba lo aseptá dos lei di Reino: pa supervishon finansiero (ku esaki e lei aktual lokal Laft ta kaduká) i pa instalashon di COHO, e entidat ku ta bai supervisá e reformashonnan ku Aruba mester pasa.
Negosiashonnan lo keda
Ora Aruba i Hulanda firma e akuerdo (despues di e desishon den Konseho di Minister di Reino), e ora ei no ta nifiká ku outomátikamente e negosiashonnan a terminá. Pasobra no a stipulá e detayenan den e ehekushon. Ademas parlamento arubano den reformashon ku ta nifiká legislashon nobo, semper tin e último palabra. Pues no COHO.
Promé minister Wever-Croes: “Nos mester trata pa evitá konflikto i yega na ehekushon den diálogo. Mi ta duna un ehèmpel: edat di penshun mester bai 66 aña. Pues, sea Hulanda ta haña rason, e ora ei bo mester ehekut’é òf parlamento ta rechas’é i bo mester buska un otro solushon. De fakto no tin un konflikto (entre Aruba i Hulanda). Pasobra bo no por keda diskutí si bo no tin e sosten di parlamento. Pero ta fásil? Nò.”


text:
Guillfred Besaril a nace na Aruba riba 9 di Januari 1974. Su persona ta di districto di Savaneta.
Señor Besaril, danki pa e oportunidad di por hiba un combersashon cu bo persona. Despues di MAVO via John Wesley College y HAVO na Colegio Arubano, bo a dicidi di drenta nos Cuerpo Policial. Kiko a motiva bo persona pa bira Polis?
~ Sinceramente, nunca mi no a pensa na bira Polis. Nos tabata un grupo di 4 amigo na Colegio y un di nos tabata kier bai Hulanda pa studia pa Inspector di Polis. Pero prome e kier a hasi e estudio na Aruba mes pa e por experiencia pa su mes kiko e trabou ta encera y si di berdad e kier bai Hulanda pa hasi e estudio aki. E no tabata kier a bai hasi e testnan su so y como bon amigo nos a dicidi na compañe. Ironia di bida, fin di November 1993, mi a ricibi un yamada di señor Pedro “Shon Pe” Krozendijk pa presenta na Warda di Playa diaranson 1 di December 1993. Mi a cuminsa na December pa un luna den departamento di Rijbewijzen di Cuerpo Policial y dia 4 di Januari 1994 mi a inicia cu e estudio pa Agente Policial. Ami, e unico di e 4 amigonan. Bida por ta masha straño, pero esaki tabata mi destino.
Kiko bo por conta nos di bo experiencia den nos Cuerpo Policial?
~ Semper lo mi ta gradecido na e organisacion policial Arubano. E la brinda un oportunidad bunita na desaroya mi mes riba diferente tereno. Di Polis uniforma, Recherche te na Lider Sindical. E organisacion ta uno dinamico y multifacetico. E no ta ambito facil pa labora aden, paso banda di ta traha na combati criminalidad, cuerpo policial ta un organisacion di mas di 500 agente policial pues mas di 500 individuo cu opinion propio. “All-in-All” un bunita experiencia cu a preparami ampliamente pa e retonan cu mi por encontra den mi funciona actual.
Na aña 1999 bo a bin Hulanda pa sigui bo estudio den Opleidingskunde (Bachelor in Training & Human Development). Kiko ta e motibo cu bo a dicidi di segui e studio aki?
~ Na December di 1998 mi a solicita pa e funcion di director di Academia Policial Arubano. E posicion tabata habri di for di 1997 y niun hende no a solicita pa e funcion. Mi a mira esaki como un oportunidad pa studia y amplia mi conocimento pa despues sigui duna mi contribucion den e parti formacion di mi coleganan di Cuerpo Policial. E parti aki nunca a materialisa pa motibo cu na 2001 a ehecuta un reorganisacion den cual a elimina e funcion di director mane cu e tabata na momento cu mi a solicita pe y na su luga a bin un funcion nobo di Enseñansa y Innovacion na un nivel academico.
Di aña 2009 te cu 2013 bo tabata e presidente di Sindicato di Polis Arubano. Kiko bo por conta nos di e tempo nan ey?
~ Despues cu mi a regresa di Hulanda mi a ripara cu danki na e reorganisacion di 2001 no solamente mi persona sino varios colega a sali menos privilegia cu otronan. promocionnan diripente a bira “Ahuste” pa uno si, pero pa e otro e la keda “promocion” conforme e sistema bieuw. Pues e periodo di 2001 pa 2006 lo bai den historia di nos Cuerpo Policial como e periodo “di Midi cu 2 Midi”. Mi ta un hende husto, cu semper a aplica e regla cu si algo ta conta pa un, pues e ta conta pa tur! Mi a lucha y uza tur posibilidad huridico pero na final a realisa cu si bo no ta uni, bo no tin forsa. Cu e pensamento aki mi a pone mi disponibel pa lidera e Sindicato pa Polis cu na 2011 a logra formalisa e reorganisacion cu a cuminsa na 2001. No ta tur hende a recupera loke a bai perdi den 10 aña, pero mi ta satisfecho como profesional cu tambe a sinti e mal ehecucion di e reorganisacion aki (te den cuero), cu nos a logra e mihor pakete posibel pa un y tur.
Despues di presidente di Sindicato di Polis Arubano bo a dicidi na aña 2013 di bai den politica na Aruba. Kiko ta e motibo pa drenta politica y pa kiko Movimiento Electoral di Pueblo (MEP)?
~ Mescos cu mi carrera policial, nunca mi no a pensa cu lo mi nifica algo den Politica Arubano. Pero mi esfuerzonan como lider sindical den polis a pone mi realisa cu no ta solamente den Cuerpo Policial tin un desigualdad. Aparato gubernamental Arubano y mercado laboral general no a conoce e adelantonan necesario pa por enfrenta e retonan profesional di actualidad y di futuro. Ademas mi tabata di humilde opinion cu e aparato hudicial en general tabata wordo maneha mucho for di theoria y/of for di un oficina. Cu un falta grandi di e practica. Pa esnan cu ta bisti un uniform pa bai un trabou, tin un realidad cu nan mester deal cune, dia aden dia afo. Un realidad cu buki so no ta yudabo cune. Na mes momento cu tin un theoria tin un realidad di caya cu ta grita bo! Y ta e aspecto aki mi a sinti cu nos gobernantenan ta falta hopi na dje; E experiencia di caya pa e ley y reglaran (theoria) bira realmente un respuesta riba e necesidad di prevencion, combatimento y rehabilitacion den ambito hudicial y cu tanto Pueblo ta sclama p’e.
~ Dicon Movimiento Electoral di Pueblo? Simpel; un líder sindical ta un social democrata y enbista di e cambionan di cara den e partido, mi a considere un tremendo momento como hoben profesional, pa drena e partido social democrata y duna mi aporte y sigui sirbí mi pais travez di Politica.
Señor Besaril ariba 20 di november 2017 bo a bira Minister Plenipotenciario na Den Haag. Kiko bo por conta nos di e funcion aki?
~ Despues di e resultado di 2017, una bez cu MEP a drenta coalicion cu POR y RED pa Goberna Pais Aruba pa e proximo 4 aña nan, mi a fiha como meta personal na demostra na comunidad Arubano cu mi tin e capacidad na carga responsabilidad. E funcion di Minister na Den Haag a duna mi e oportunidad aki y mucho mas enbista di loke nos a pasa aden como Gobierno recientemente a raiz di e Pandemia cu a manifesta su mes na 2020.
Na cuminsamento di aña 2020 COVID-19 a bati na nos porta. Kiko ta bo experencia cu e virus aki y kiko ela nifica pa Arubahuis?
~ “Corona” ta un pandemia cu a pone no solamente Aruba, sino full mundo na rudia. Economianan e keda destrui y hogarnan a pasa y keto bai ta den hopi dolor a consecuencia di e virus aki. Nos manera di funciona como organisacion no tabata esun di mas optimal. Arubahuis a keda pega den tempo y for di e prome instante cu mi a asumi e responsabilidad como Minister na Hulanda, mi a hasi mi maximo esfuerzo pa trece e cambionan necsario pa duna e empleadonan di Arubahuis e lugar cu nan merece. Paso laga mi ta enfatico; e no ta nada facil pa sirbi bo Pais leu for di cas, leu for di famia y bo sernan keri! Si no tabata pa e pandemia nos lo a cuminsa funciona for di aña pasa conforme un structura nobo. Un structura mas adapta na e era di informacion den cual nos ta biba aden. Pero “No hay mal que por bien no venga”. Pa motibo di e ultimo desaroyonan, entre nan e binimento di entidad COHO por ehempel, e tardansa a ayuda nos na identifica algun sector mas den e organisacion cu mester wordo fortifica. Awe mi por bisa cu e pandemia a pone nos den un posicion di “Adapt or Die Trying” (adapta of perece) como Pais. E realidad di awendia no ta mescos cu e periodo “Pre-COVID” y nos mester uza e momento aki pa reinventa nos mes pa Aruba, no solamente Arubahuis, por sali un biaha mas padilanti.
Kiko ta bo deseonan pa nos Aubianonan aki na Hulanda, Aruba y na mundo pa e aña aki?
~ Mi lo zona poco mane un Dande, pero mi deseo di mas grandi ta pa nos stima otro mas como ruman. Den e Periodo “Post-COVID” nos mester uni pa por hiba nos Pais un biaha mas padilanti. Sea cu bo ta na Hulanda, Europa of na caulkier parti di Mundo, awor ta e ora pa bolbe bek cas pa hunto nos reconstrui nos Dushi Isla. Y awendia bo presencia no mester exclusivamente físico. Bo por tambe di forma virtual, atravez di diferente plataforma cibernetico, basta bo tin e disponibilidad pa duna Aruba un man. E caminda pa recuperacion, no ta tarea so di un Gobierno. E ta e destino di un Pais, su hendenan of esnan cu ta stime. P’esey mi ta termina e entrevista deseando tur Rubiano y esnan cu ta stima nos Dushi Isla, hopi amor y salud paso esakinan ta pilarnan riba cual nos lo bolle reconstrui nos Pais Aruba.
Señor Besaril, danki pa e oportunidad pa combersa cu bo. Ami, Roy Kelly di website Arubiano ta desea abo i bo famia un feliz aña 2021 cu hopi bendicion y salud.


text:
WILLEMSTAD – Ta basta!’. Basta ku violensia sin sentido na Kòrsou. Esei ta e mensahe pa e mas o ménos shen hendenan ku djadumingu anochi a partisipá na e marcha silensioso den sentro di Willemstad. Organisadó Yolanda Faneyte: “Nos ke mustra ku nos no ta tuma mas ku tin tantu violensia riba nos isla bunita.”
E marcha silensio ta e final di un proyekto di sinku siman, ku mester sirbi komo kontrapartida di e violensia na Kòrsou. Faneyte i su tim e último simannan a insentivá hende pa keda trankil ora di pleitu i guera, pone un mensahe riba Facebook pa konmemorá víktimanan di violensia sin sentido i laga sernan kerí sa ku ta apresiá nan.
Eva Vloon ta papia ku Arizleida, un di e partisipantenan na e marcha silensioso
Un reportahe di Eva Vloon
Despues di e marcha silensioso e partisipantenan a bini huntu na Wilhelminaplein den Punda, kaminda a desvelá un pintura pa konmemorá e víktimanan di violensia sin sentido. Tur partisipante por a pone nan nòmber den e kurason grandi blanku riba e pintura, komo sosten.
“E dia aki ta e korona riba nos trahamentu duru” Faneyte ta konta. “Tabata konmovedor pa mira tur hende huntu aki i pa tende e relatonan ku inspirashon di esnan ku a papia. Esaki ta duna mi speransa ku tin tantu hende na Kòrsou ku, meskos ku mi, ke pa hasi algu na tur e violensia sin sentido.
Uni pa kambia
Djaluna pasá a sali ku ainda e violensia sin sentido no a kaba. Tres hòmber armá a atraká Eduard Leito di 69 aña den su kas i un bala u kue. E no a sobreviví. “Mi a sinti masha doló ora m’a tende e relato aki”, Faneyte ta konta emoshoná. “Leito no tabata un kriminal, sino un tata i un esposo.”
Leito ta e di nuebe víktima mortal di violensia ku arma di kandela na Kòrsou e aña aki. Hopi hende ku a papia na e enkuentro ta haña ku e kantidat di morto ta falta tambe di e aktitut pasivo di gobièrnu. Faneyte tambe: “Polítikonan ta asina okupá ku nan mes problemanan ku ta manera nan no tin tempu pa trata violensia sin sentido.”
Movementu
“E enkuentro aki na promé instansha lo tabata seramentu di un proyekto”, e ta sigui. “Pero awor el a bira kuminsamentu di un movementu. Nos mester mustra ku nos ke pa gobièrnu hasi algu na e violensia na Kòrsou. Ta p’esei nos a disidí pa reuní aki kada promé djadumingu di luna. Nos lo sigui te dia algu kambia.”


text:
SCHIPHOL – A surgi imágen nobo di e aresto fatal di Mitch Henriquez, ku fiskal den su mes palabranan a bisa ku e ‘no tabata sa di nan’. Ta trata di imágennan original. Kontrali na e imágennan ku OM a haña di reshèrshi di Reino e imágennan original aki segun abogado Richard Korver si ta kla i por tende bon kiko ta papia.
Despues di lunanan di posponementu djaluna meinta a kontinuá e kaso penal kontra e dos polisnan ku tabata envolví den e morto di Mitch Henriquez (42) di Aruba. Esaki a sosodé den un korte di seguridat máksimo na Schiphol.
E imágennan original ku a surgi djaluna den korte e famianan di Mitch Henriquez a haña di un ofisina di detèktif privá. Segun nan abogado Korver riba e imágennan aki ‘por mira bon kon Henriquez su kara ta bira püs durante di e detenshon’ i ku ‘e polisnan ta wak otro spantá.
Problema serka reshèrshi di Reino
Kon por ta ku reshèrshi di Reino no tin e imágennan aki ta e pregunta. Segun Korver esaki ta trese un problema na kla’. “Reshèrshi di Reino a traha un kompilashon malu di imágen ku opviamente no ta sirbi.” E abogado ta bisa ku e por entregá e imágennan djaluna ainda komo dokumento di e proseso. E ke pa OM investigá e zonidu i imágennan original mas aleu.
Korte a duna Kòrver pèrmit pa entregá e imágennan komo parti di e proseso, pero a disidí di no wanta e kaso pa esaki.
Sentensia den un siman
E arubano Mitch Henriquez (42) a muri na 2015 despues ku na e Parkpopfestival na Den Haag sinku polis a deten’é ku hopi violensia. Anteriormente Henriquez a grita ku e tin un arma.
OM a disidí di persiguí dos di e sinku polisnan. Nan ta parse dilanti wes pa maltrato grave ku morto komo konsekuensha. Pero por sentensia e polisnan mas pisa tambe pa homisidio. E espektativa ta ku wes lo sentensiá dia 30 di novèmber.


text:
Polonia
Polonia, ofisialmente e Republika di Polonia (Rzeczpospolita Polska), ta un pais situá den Oropa Sentral ku ta grens na Alemania na parti west; e Republika Chezhiko anto Slovakia na parti sur; Ukrania, Belarus anto Lithuania na parti ost; e Laman Baltiko anto Kaliningrad Oblast, un eksklavo ruso na parti nort. E area total di Polonia ta 312,679 km2, hasiendo e e pais di 70 mas grandi na mundu anto e di 9 mas grandi na oropa. Polonia tin mas ku 38 mion hende, ku ta hasie e pais di 34 mas pobloso na mundu anto e di 6 pais mas pobloso den e Union Oropeo, e ta e miembro post-komunista mas pobloso. E kapital di Polonia ta Varsovia.


text:
KRALENDIJK – E protekshon di monumento na Boneiru for di 2009 ta reglá den e Dekreto di Monumento. Ocho aña despues tin solamente 25 monumento riba e lista di monumento. E proseso ta kana masha poko poko. Gobièrnu ta duna atenshon espesialmente na e banda kant’i laman di Kralendijk, e bulevar kaminda turista krusero ta yega i ku ta forma e parti representativo di Boneiru.
Riba un konsepto di lista na e Plan di Desaroyo di Espasio Boneiru (ROB, Ruimtelijk Ontwikkelingsplan) tin 637 monumento pa protehá. E lista ta varia di Fort Oranje (1639) te kas simpel karakterístiko di kuminsamentu di siglo 19 i 20. E edifisionan ta plamá riba henter Boneiru.
A lanta e fundashon Monumentenzorg ku ya kaba tabata eksisti, atrobe, ku un direktiva nobo. Presidente Hans Rietveld mes ya kaba for di 1996 ta aktivo ku protekshon i mantenshon di monumento. E ta un di e inisiadónan di e lista di konsepto. Huntu ku e direktiva e ta un di esnan ku ta traha hopi pa e maneho di monumento. Nèt na tempu a lanta un struktura bon.
Awor tin un Konseho di Monumento ku ta konsehá gobièrnu i na desèmber 2016 a landa e Fondo di Monumento pa e finansiamentu. E Fondo Nashonal pa Restorashon di Reino lo a stòp di duna sèn na yanüari di 2017.
“Awor nos por dediká nos na e tarea pakiko nos a lanta:, segun Rietveld. “Pa atkirí edifisio monumental i restorá i eksplotá nan.” Pa esaki mester deskribí e edifisionan promé i pone nan riba e lista di monumento protehá. Na 2012 a pone e promé diessinku edifisionan riba e lista. “Lástimamente esaki no ta kore bon ainda. Den e registro di monumento protehá awor tin 25 edifisio. E planifikashon tabata pa sinkuenta bini aserka pa aña”, Rietveld ta bisa.
Tesorero Evert Piar: “E proseso pa protekshon mester finalisá ainda, sino nos no por siguí.” Tres aña pasá tabatin un eksperto di Kòrsou ku ker a deskribí e edifisionan, pero ku e tumamentu di desishon poko poko di gobièrnu e persona a hala afó. Awor ta un tiki un tiki so esaki ta sosodé. Entre otro e lanthùis konosí Karpata na e kaminda popular di turista ainda no ta riba e lista. E lanthùis ta den dekadensha serio. Monumentenzorg tin e plannan kla i ta spera di por kuminsá otro aña.
Monumentenzorg lo tin gana di introdusí e modelo kurasoleño di kuido di monumento na Boneiru, inkluso un areglo fiskal pa drechamentu di monumento “Esaki no ta eksistí na Boneiru”, Piar ta bisa.
Diputado Nina den Heyer a primintí Monumentenzorg ku e ke papia e luna aki mes. P’esei e direktiva di Monumentenzorg no opstante e kaminda pisá tòg tin speransa.


text:
Durante un encuentro espectacular y emocionante y na un forma virtual
PARTIDO MEP A PRESENTA SU CANDIDATONAN
Diabierna 7 di Mei, Partido Movimiento Electoral di Pueblo (MEP) a introduci e ekipo di candidato cu vision, determinacion y curason pa logra cosnan grandi pa Aruba. Na e occasion a duna bon bini na candidatonan na e famiaprestigioso y riba e lista victorioso di MEP. Un evento un poco diferente cu loke Partido MEP ta haci normalmente ora di presenta su candidatonan prome cu eleccion. E biaha aki, teniendo cuenta cu tur regla vigente di DVG, esaki a bayvirtual, hunto cu candidatonan y nan famia y directiva di MEP.
Den su discurso, Lider di MEP, Sra. Evelyn Wever - Croes a enfatisa riba e realidad di bida di un candidato politico cu taencera hopi sacrificio pa por tin un carera politico. E sacrificio tambe ta bin di parti famianan, pasobra tin menos tempo pafamia y mester atende cu preocupacionnan di otro famia dencomunidad. Sin lubida cu e bida di un politico ta totalmente publico. Lamentablemente, famianan tambe ta wordo ataca y lastra inhustamente, hopi biaha djis pasobra ta famia. PromeMinister a gradici cada un miembro di famia di candidatonan, esposo, esposa, pareha, yiu, mayornan, rumannan, nietonanentre otro.
“Danki pa duna nos candidato e espacio pa por traha pa hibanos pais padilanti. Un danki especial na mi casa Kenneth, y mi yiunan, Christine, Kevin, Claudine, no solamente pa bosososten y amor di semper, pero pa boso sacrificionan tambe”, Lider di MEP a expresa.
Ya ta casi 4 aña pasa cu Partido MEP a pidi pueblo e confiansa den forma di un voto, y a haya e confiansa pa forma un coalicion. P’esey cu gran honor y privilegio GabineteWever-Croes a dirigi e pais. E no tabata facil, pero a gobernana e miho forma posibel. A demostra cu por goberna den bon tempo y den tempo dificil. A demostra cu especialmente dentempo di crisis, Partido MEP ta responde y keda leal cu e pueblo su voto, y leal na e respet pa e confiansa cu cada un votador a duna.
“No a core pa responsabilidad, sino a accepta cada reto cu nos a topa cu ne cu balentia y amor pa pais”.
Na Maart 2020 Gabinete Wever - Croes 1, a haya e reto di mas grandi cu nos isla a conoce, e pandemia di COVID -19. Aki tambe Gobierno a responde cu determinacion pa salbabida y proteha nos comunidad, a tuma e desicionnan duro,strategico y trempan, despues a sigui monitor e situaciondiariamante.
A coordina cu tur instantancia di cuido den un operativo di cuido y maneho di crisis na Aruba. Den henterReino Aruba a haya elogio pa e maneho cu a hiba. Gobierno a haya hopi critica y resistencia durante e crisis, sinembargomester a haci loke mester a wordo haci, pa proteha nos grandinan y esnan mas vulnerabel y esnan den hospital.
“Awor cu e eleccion aki, ta pidi pueblo e confiansa pa sigui cu e trabounan di recuperacion pa logra pone Aruba bek riba e caminda cu ya tabata logrando, un Pais cu orden y stabilidadfinanciero, cu tin confiansa y respet den Reino.
Nos ta bolbe compromete nos cu esaki pa un futuro briyante y feliz pa henter nos comunidad, y cu e confiansa masal dia 25 di juni nos ta bay logr'e!
Cu bo nos ta avansa, Hunto, Cu bo, nos por enfrenta retonan, saca Aruba di pandemia, pone Aruba para bek riba propioforsa y saca Aruba padilanti”, Lider di MEP y Prome MinisterEvelyn Wever-Croes a termina bisando.


text:
WILLEMSTAD — Djaweps 16 di febrüari Minister Suzy Camelia – Römer i Domeinbeheer a duna inisio na trabounan di konstrukshon di e área di rekreashon i deporte na Kas Grandi. Tambe presente tabata habitantenan di e área, representantenan di Plataforma Bándariba i representantenan di Fundashon Kompleho Deportivo Casa Grande (KODEKAG).
Representantenan di MNO Vervat, Curaçaose Wegenbouw Maatschappij, Aliansa Civil & Roadworkers BV i LB Constructie, ku ta bai traha riba e proyekto, a splika ku e proyekto tin gran balor tantu pa e komunidat di Kas Grandi komo pa nan komo kontratista mes. Pa nan e proyekto ta un oportunidat mas pa kontratistanan lokal uni i yuda ku desaroyo di Kòrsou.
Domeinbeheer ta desaroyadó prinsipal di e proyekto aki i den koperashon ku Lyongo Architecture a logra yega na un diseño adekuá pa e área di rekreashon. Despues ku a tene un anochi di informashon na luna di yüli aña pasá, unda Domeinbeheer a presentá e konsepto di e proyekto di desaroyo i risibí remarkenan konstruktivo serka habitantenan di e área, a yega porfin na komienso di e fase di konstrukshon. CCM Engeneering ta e kompania enkargá ku kordinashon di e proyekto.
Minister Suzy Camelia – Römer, Domeinbeheer huntu ku kontratistanan i algun habitante di e área, a duna inisio na e konstrukshon di forma ofisial ku un akto simbóliko i un selebrashon ameno. Komo akto simbóliko a desvelá e bòrchi di proyekto situá dilanti di e área di rekreashon i deporte, kual ta mustra imágen di e plan di desaroyo. Esaki ta un di e proyektonan mas ku ta forma parti di Domeinbeheer su trayekto di optimalisashon ‘Rumbo pa Ekselensia’.


text:
KRALENDIJK – Pa DaisyCoffie di Frakshon Coffie e biaha di trabou ku el a hasi komo miembro di Konseho Insular di Boneiru, huntu ku otro konsehalnan, tabata un punto kulminante den e di dos kuartal di aña 2021. Por menshoná e reunion ku Komishon Fiho di 1ᵉ Kamer pa Relashonnan den Reino, kaminda a papia entre otro tokante e tempu muchu largu ku ta dura pa tuma desishon, ku komo konsekuensia ku kosnan no ta kana. Un sugerensia di parti di e oposishon di Boneiru tabata pa na momentu ku mester tin diferensiashon, pa laga e inisiativa pa esaki sali for di Boneiru. Segun palabrashonnan e diferensiashon mester ta positivo pa e islanan. Esaki lo hasi ku e akseptashon ta bai hopi mas fásil. Otro sugerensia hopi importante pa logra mas efektividat di ámbos banda ta nombrashon di un representashon di BES na Hulanda. Esaki a kai den bon tera serka e Komishon Fiho di 1ᵉ Kamer. Otro puntonan ku a bini dilanti tabata e mínimo sosial, infrastruktura, e parti sosiali invershon pa krea trabou i asina drecha ekonomia. E Komishon Fiho ta bai pasa tur e aspektonan akí pa 2ᵉ Kamer. E miembronan di Konseho Insular di Boneiru a reuní tambe ku RaadvanState ku ta e órgano ku ta duna konseho na gabinete hulandes i na 1ᵉ i 2ᵉ Kamer tokante e.o. e islanan BES. RaadvanState a hasi un investigashon i a traha rapòrt tokante e pregunta si e relashonnan den Reino, manera nan ta awor akí, ta benefisioso pa islanan BES. E rapòrt en kestion na e momentunan akí ta serka Konseho Insular i Kolegio Ehekutivo pa duna opinion tokante e kontenido. KonsehalDaisyCoffie ta di opinion ku por diferensiá entre kaso, pero no entre hende. Pa e motibu akí diferensiashon den kompensashon pa yu i mínimo sosial ta inakseptabel. A mustra RaadvanState tambe riba e echo ku pa hopi aña kaba ta tene reunion tras di reunion, ta konstatá ku mester di mehorashon, pero nada konkreto no ta pasa pa drecha e situashonnan sosial deplorabel. RaadvanState a reakshoná positivamente riba esaki.
Otro enkuentronan na Hulanda i Brussel
E delegashon di Konseho Insular di Boneiru a papia tambe ku Komishon Fiho di 2ᵉ Kamer. Segun KonsehalDaisyCoffietin hopi parlamentario di 2ᵉ Kamer ku ta na banda di Boneiru. Nan tambe ke pa toma di desishon bai mas rápido, pero e retrasonan ta surgi serka ministernan, sekretarionan di estado i empleadonan públiko hulandes. E parlamentarionan tin e deseo pa yega na lasonan mas estrecho entre Boneiru i 2ᵉ Kamer. Tabatin hopi otro enkuentro tambe ku diferente instansia i polítiko individual. No por keda sin menshoná e bishita ku KonsehalDaisyCoffie a hasi na Mekkerhof, ku ta e promé sentro di inovashon pa krio di kabritu na Oropa: https://www.mekkerhof.nl/. Tambe DaisyCoffie a logra bishitá SamiraRafaela na Brussel, e promé parlamentario afro karibense ku ta forma parti di Parlamento Oropeo. KonsehalCoffie a haña un bon bista tokante funshon di sraRafaela i di ki manera e ta pensa di por traha na bienestar di e islanan den reino hulandes. Segun DaisyCoffie un kolaborashon ku SamiraRafaela lo benefisiá nos isla sigur i nan ta bai keda mas den kontakto ku otro, komuniká mas regular i traha mas estrecho na bienestar di Boneiru.
Trabounan regular di frakshon
Naturalmente den e di dos kuartal akí e trabounan regular di frakshon tambe a tuma lugá. Tin e trabounan atministrativo di ofisina di tur dia i e preparashonnan promé ku kada reunion, manera por ehèmpel preparashon pa e promé kambio di presupuesto 2021. KonsehalDaisyCoffie den diferente reunion a papia i hasi pregunta oral tokante integridat, e puntonan prinsipal di maneho i kuadro finansiero (kadernota) pa loke ta trata maneho di tereno, siguridat kontra kandela na BIA i suministro di kombustibel i tambe tokante e bishita na 1ᵉ Kamer hulandes. Pregunta por eskrito i/òf karta KonsehalDaisyCoffie a manda tokante BonLab, Integridat di BHM, CRM-link, seramentu di Rincon riba Dia di Rincon, selebrashon Dia di Liberashon, Waf di Chachacha i Waf di Piskadó, Kaminda Playa Frans, petishon pa informashon tokante Fundashon Cas Boneriano, petishon pa diputado Den Hijer den Komishon Fiho di Komunidat i Kuido, asuntunan di Reino i preis di hür di kas di Fundashon Cas Boneriano i preis di gasolin.
Reunion
Durante e di dos kuartal di aña 2021 DaisyCoffie a asistí na 27 reunion repartí den reunion di presidio (4x), reunion di Komishon Fiho (16x), reunion di Konseho Insular di forma opinion (3x) i reunion di Konseho Insular di tuma desishon (4x). Den e mesun periodo aki konsehalDaisyCoffie a reuní 10 biaha ku gruponan informal, e asina yamá reunionnan sosial. No ménos ku 57 biaha DaisyCoffie a atendé ku personanan ku tin sierto problemanan i a yuda tambe kaminda e tabata por.
Otro kontaktonan
Banda di e bishita di trabou na Hulanda, konsehalDaisyCoffie na Boneiru mes a bishitá tambe e lugánan di baha boto, e asina yamá ‘slipway’-nan, i e Sentro di Ekspertisio pa Kuido di Enseñansa (ExpertisecentrumOnderwijszorg – EOZ). Manera kustumber DaisyCoffie a sa di mantené bon kontakto ku prensa den forma di komunikado pa prensa den diferente idioma (2x), entrevista na medionan di prensa (24x), karta publiká den prensa (8x) i rueda di prensa (2x). 29 biaha Frakshon Coffie tabatin publikashon den medionan sosial.


text:
Na sede di partido MEP, diadomingo 28 di februari, a tuma lugar e sorteo virtual di e rifa pa recauda fondo pa campaña electoral na september benidero. Partido MEP ta gradici tur esnan cu a contribui den e recaudacion aki pa yuda partido cu fondo pa campaña.
Nos ta den aña di eleccion y un aña particular dor di Covid-19 sinembargo mester cuminsa prepara pa eleccion 2021 y p’esaki partido MEP ta conta cu sosten di pueblo di Aruba. E rifa a wordo hopi bon bendi pa cua partido MEP ta hopi satisfecho y gradecido.
Señor Marinus Wegereef, kende tabata Chef Protocol di Gobiernonan di AVP, t’e feliz ganador di e rifa di MEP y a cumpra ticket for di su candidato faborito Parlamentario Rocco Tjon. Marinus Wegereef a prefera di ricibi placa cash na balor di e auto nobo. Dialuna merdia, Presidente di Partido, señor Hendrik Tevreden a entrega e premio na señor Wegereef. Partido MEP ta felicita Marinus Wegereef y ta gradici’e pa su contribucion na nos partido y na nos campaña electoral.


text: Sint Eustatius sa tin hopi problema cu mucha muhenan teenager. E muchanan aki tin masha poco confiansa den nan mes, ta ausente na scol y tin bes tambe ta experencia abuso sexual. Door cu na edad hoben caba nan ta sexualmente activo, tin hopi embaraso hubenil bou e muchanan aki. Samenwerkende Fondsen Cariben a sostene un fundacion di mucha muhe den edad di 8 pa 15 aña, cu ta yuda nan haya confiansa den nan mes y yuda nan bira mas fuerte. Den sesionnan di counseling y sosten di mentor, e mucha muhenan ta wordo confronta cu e consecuencianan di nan actitud y nan ta discuti alternativanan. E mayornan tambe ta haya informacion y conseho con nan por sigui guia e muchanan aki na cas.


text:
Ta asina mes, ketu bai nan tei: lidernan kolonial
E lider kolonial ta sintié mas ku su tim. Bo ta topa nan komo diktador den kompania privá òf den Gobièrnu. Tur kos mester kana manera nan ke, nan ta komuniká sin tene kuenta ku e otro. Dimes empleadonan ta obligá di traha inefisiente ku tiki di añadí den e organisashon. Nan no ta aseptá otro su opinion, paso bo mester ta sumiso komo parti di kultura di nan organisashon.
Ainda tin lider kolonial ta manehá diferente organisashon. Bo no ta rekonosé nan tur ora, paso tin diferente vershon. Na skol bo ta topa dosentenan antikuá ku ta preferá insultá alumno en bes di motivá. Miembronan di direktiva pegá den tempu. E ámtenar ku ta keda sin yuda paso e no a gusta bo tono. Mayornan ku ta ignorá deseo i nesesidat di nan yu. Tur ta lider kolonial.
Ami mes tin un alergia fuerte pa lidernan kolonial. Durante mi karera, mi a topa nan komo mi direktor, mi direktiva òf yùfrou di skol di mi yu. E lider kolonial ta subi mi adrenalina, mi kurason ta bati duru i mi rosea ta keda stanká. I kada bes mi ke dominá mi emoshon i reakshoná trankil pa evitá e imágen di angry black woman. Anto tòch e ta sosodé kada bes. Mi alergia ta transformá den un erupshon volkániko ku palabranan skèrpi ku ta kai manera lava kayente. Ta manera un spiritu malu ta drenta mi, i ora e sali mi ta kuminsá kuestioná. Dikon mi no por keda ketu i sumiso? Mi sa bon bon ku e lider aki nunka lo no kambia. Nan no ta konsiente di nan manera robes. Anto dikon nan lo wòri, paso semper ela bai bon bon asina tòch?
E lider kolonial ta un figura basta konosí na Kòrsou i ku nos silensio i komportashon sumiso nos ta tene na bida. Miéntras otro parti di mundu nan a realisá: e lider kolonial ta antikuá. Kaminda hóbennan ta para habri pa un mundu diverso, ku ta forma nan komo persona kritiko den sosiedat. Aki no tin duda si diálogo ku hóben i edukashon moderno ta duna mihó resultado. Empleadonan ku kurashi ta duna nan opinion libremente. E generashon aki no tin interes di logra 10 pa 20 aña den servisio. Nan no ta adorá nan hefe, ta mas resistente i no tin miedu di lanta di un dia pa otro i kita bai.
Poko poko nos tambe ta kambiando i aseptando e mundu ei. Danki Dios ku e era di lider kolonial ta yegando su fin. Trabou ta nifiká awendia muchu mas ku gana bo pan di kada dia sin ánimo. Empleadonan ta buska plaser ku satisfakshon den nan trabou. Liderazgo den tempu moderno ta kontrali na e lider outoritario ku a keda pega den pasado. Importante ta pa enbolbí empleadonan na un manera positivo i stimulá nan pa bai dilanti den e direkshon deseá.
Logrando éksito komo un tim. Abo komo lider no ta e uniko eksperto, skucha otro realmente, duna i aseptá feedback na un manera konstruktivo. Ta importante tambe pa konfia i duna empleado parti di responsabilidat!
Al final nos mester konsiderá e otro komo un ser humano ku meresé rèspèt. Mundu ta kambiando rápido i nos mester realisá ku tur hende ta igual. Foi masha tempu nos no ta biba mas den tempu kolonial.
Lanta foi soño i aktua komo un lider moderno ku otro ta sigui ku plaser i apresio.
Leaders must be close enough to relate to others, but far enough ahead to motivate them.
John C. Maxwell


text:
WILLEMSTAD – Kas Bruder Pius (KBP) mester muda. E kas di akohida pa mama tiner for di 1987 ta guia mucha muhé hóben durante i despues di nan embaraso den un atmósfera manera di kas i privá. Ta bai muda e kas pa e tereno di Huize Sint Jozef, un internat pa mucha entre kuater i diestres aña.
Jazmin Guzman, un èks habitante, no por kere ku e kas mester muda. “Si komo tiner bo tuma e paso pa pidi ayudo bo no ke ta entre mucha hóben. Ta dos grupo diferente ku un trato i guia kompletamente distinto.
Guzman a sali na estado ku diesocho aña. Kos no tabata bai bon entre e i su partner i pa motibu di sirkunstansia e no ker a biba serka su mama. E no tabatin plaka pa un kas pa su mes ke men el a akudí na KBP. El a keda biba algun aña den e kas di akohida i a haña su diploma di Mavo i Havo. Aktualmente Guzman a kaba un estudio, e tin un bon trabou i e ta biba huntu ku su yu muhé di dies aña.
Kustumá ku bida real
E promé lunanan Jasmin tabatin problema ku e struktura den KBP. “Mi mester a laba tayó, limpia kas, kuida mi beibi i mi no tabatin tempu pa nada.” Ta espesialmente e struktura aki ta importante na KBP, pasobra e mucha muhénan mester kustumá ku bida real. “Nan ta siña bo para riba bo mes pia masha rápido i esei ta trese struktura, pero tambe e libertat pa siña trata ku plaka i aktividatnan diario.”
Kustumá ku bida real tambe ke men dil ku famia òf ku e tata di bo yu. Guzman ta konta ku tin be sa tin situashon violente. Esaki ta splika e hèki rònt di e tereno. “Tin bia mester a yama polis. E kos aki no por tòg kaminda tin mucha chikí?”
Okupashon
KBP, meskos ku Huize Sint Jozef i Rose Pelletier ta kai bou di Fundashon Guia i Forma (FGIF). E presidente Desiree Latina ta konta ku seguridat riba e tereno nobo ta un nesesidat. “Tin vigilansha 24 ora i tur hende no por drenta. “Pa tur tres organisashoin e mésun reglanan ta konta. E tereno ta grandi i ta fásil pa nos bai huntu, mester adaptá. Mirando e sirkunstansianan finansiero ta e mihó solushon.
E motibu mas grandi pa pone e kas huntu ku Huize Sint Jozef ta e kantidat abou di habitante. Kaminda tin luga pa 14 mucha muhé i beibi, aktualmente ta sinku so ta kedando einan. Tòg no t’asina ku e kantidat di mama tiner a baha. Di kada mil mucha muhé entre 14 pa 19 aña , 39 ta mama. E sifra aki no a baha for di 2008.
Kaminda largu
Segun Marion Schroen, ku ta konsehero pa gobiernu i kuido di salubridat i alabes partera, e maneho nobo di tuma hende den kas kisas ta influenshá e kantidat di hende. “Awor ku KBP mes no ta hasi e intake i ta via Voogdijraad òf Skuchami e kos ta bai, e kaminda pa haña ayudo a bira largu”, Schroen ta bisa. Guzman ta konfirmá ku esaki ta trese difikultat. “Bo ta desesperá, bo tin bergwensa i bo no ke ta un number na un di e hopi ofisinanan.”
Ademas e edat máksimo di e mamanan tiner ku por haña akohida a baha di 21 pa 18. Mas medida di ekonomisashon ku no ta na benefisio di e mucha muhénan. Schroen ta bisa: “Mi ta spera ku e mudamentu lo no sigui i ku por tene un diskushon habri tokante nos mamanan tiner. Ta trata aki di dos generashon ku por kambia di grupo di riesgo pa grupo di éksito.”
Outor Elisa Koek


text:
Censo 2020 Preguntanan tocante vivienda
Na unda nos ta biba y con nos ta biba? Ta importante pa haya un bista di e caracteristicanan di e viviendanan den cual hogarnan na Aruba ta biba. Por ehempel e cantidad di camber, e cantidad di baño y si e vivienda tin acceso na facilidadnan basico.
E cantidad di camber den un vivienda dividi door di e cantidad di persona cu ta biba den e vivienda ta indica por ehempel si e espacio cu e hogar ta biba aden ta adecua of limita. E calculacion aki ta parti di e asina yama “Better Life Index” of “Indice pa un Bida Miho”
Pa entre otro por calcula e “Indice pa un Bida Miho” e cuestionario di e Censo ta inclui pregunta di e sorto di vivienda den cual hogarnan ta biba, por ehempel si e ta un cas, un apartamento of un otro sorto di vivienda. Tambe ta puntra si e vivienda ta e propiedad di e hogar of e ta na huur y cuanto tempo e hogar tin ta biba den e vivienda.
Otro preguntanan inclui den e cuestionario di e Censo ta e superficie total di e vivienda, si tin un cushina of un otro lugar pa cushina, si tin conexion di awa, coriente, telefoon y cable, y si e conexionnan aki ta habri.
Pa por tuma mihor decisionan basa riba datonan actual e informacion di bo vivienda ta importante.
Pasobra Aruba ta conta riba BO!


text:
Gradicimento
Pa medio di esaki Jeremy, Jesmin Vrolijk y nietanan kier a yama danki na tur esnan
cu na un manera of otro a duna nos sosten, consuelo y forsa
durante e tempo dificil cu e fayecimento y entiero
di nos defunto tata y welo stima:
Sr. Nicolas Valentino Vrolijk
Nos ta yama danki na dokternan, departamento di Oncologie pa boso pasenshi, na zuster Evy cu semper tabata tey pa nos, na Lola, Wilhelmina Kankerfonds, na mi ruman Maureen y na mihor amiga Doris cu for di prome dia tabata cu nos den e lucha. Na mi otro rumannan, mi tantanan, mi bon bisiñanan, na tur famia, su bon amigonan di cas y amistades y na tur e bikersnan y motor unit cu a compaña nos y asisti na entiero di nos defunto stima. Un danki inmenso pa boso support y last but not least na Royal Funeral Home pa cu boso servicio, specialmente Wilfred. Tremendo trabow, masha danki pa tabata y ta cu nos den e momentonan dificil aki.
Dios bendicona cada un di boso.


text:
Eddy Toro
-
News
Eddy y Fransua ta conta di nan experiencia
E duo di Beach Volleyball masculino Eddy Toro y Fransua Angela ta conta di nan experiencia na Rosario.#equipoaruba #rosario2019 Posted…Read More »
-
News
Beach Volley Masculino ta cay venci
Awe e duo di Beach Volleyball Fransua Angela y Eddy Toro a topa e equipo di Argentina2 aki na Rosario,…Read More »
-
News
Venezuela ta gana Aruba
Duo di beach volleyball ta cay venci contra Venezuela Den e di dos wega di e equipo Aruba di Beach…Read More »
-
News
Aruba ta cay venci contra Uruguay1
Beach Volleyball masculino ta cay venci di Uruguay1 E duo di Beach Volleyball Eddy Toro y Fransua Angela a enfrenta…Read More »
-
News
Beach Volley Masculino Rosario2019
Atletanan di Beach Volleyball Fransua Angela y Eddy Toro ta cla pa e weganan di Rosario2019#equiparuba #rosario2019 Posted by Comite…Read More »
-
News
Rosario2019 Beach Volleyball Masculino
Beach volleyball masculino Fransua Angela y Eddy Toro tin 6 luna preparando pa e Weganan di Playa Rosario 2019. E…Read More »


text:
Orashon djarason 24 di mei 2017
Orashon djarason 24 di mei 2017
Esnan ku a eskoltá Pablo a hib’é Atena. Despues nan a bai bèk ku e rospondi di Pablo ku Silas i Timoteo mester djòin e mas pronto posibel. Pablo a lanta para dilanti di konseho di Areo Pago i bisa: ‘Habitantenan di Atena, den tur kos mi ta mira ku boso ta hende mashá religioso. Pasobra ora mi tabata kana rònt den boso siudat i tabata opservá boso santuarionan, asta mi a topa un altá ku e inskripshon: “Na un dios deskonosí”. Wèl, loke boso ta adorá sin konosé, ami ta anunsiá boso. Dios ku a krea universo i tur loke e ta kontené, e Señor di shelu i tera, no ta biba den tèmpel trahá pa man di hende. Ni E no tin mester di nada ku man di hende por dun’é; E mes ta duna bida, rosea i tur sobrá kos na tur hende. For di un hende El a krea tur pueblo pa biba rònt mundu. El a determiná nan temporadanan i e límitenan di nan teritorio i E tabata ke pa e pueblonan purba hañ’É dor di busk’É i purba tòch’E. Di pursi E ta serka kada un di nos. Pa sita boso mes poetanan: “Ta pa medio di Dios nos ta biba, move i eksistí” i “Nos ta su desendiente.” Wèl, si nos ta desendiente di Dios, nos no mester kere ku Dios ta manera e imágennan di oro, plata òf piedra, trahá i diseñá dor di hende. Dios a laga e tempunan di ignoransia pasa numa, ma awor E ta ordená pa tur kaminda tur hende kombertí. Pasobra El a fiha un dia riba kua lo E husga henter mundu segun hustisia pa medio di un hòmber ku El a apuntá. El a proba esaki na tur hende pa motibu ku El a lant’É for di morto.’ Ora nan a tende Pablo papia di resurekshon di morto, algun di nan a hasi bofon di dje; ma otro a bisa: ‘Nos ke tende mas di esei un otro bia.’ Asina Pablo a bandoná e reunion. Algun hende a djòin Pablo i aseptá fe; entre nan tabatin Dionisio, un miembro di e Areo Pago, un muhé ku yama Damaris i algun otro hende mas.
Echonan 17:15, 22-34


text:
Oranjestad-Ministerio di Cultura, Oficina di Monumento y Comision Paseo Monumental ta participa cu e Paseo Monumental IV 2014 lo tuma lugar riba diadomingo 14 di september 2014, di 9or di mainta pa 4or di atardi. Riba e dia aki un total di 11 edificio lo habri nan porta pa publico y lo por admira e edificionan di paden.
Na prome lugar Comision Paseo Monumental IV 2014 kier a gradici e doño y usuarionan pa duna permiso cu nan edificio lo ta habri y accesibel durante henter dia.
E edificionan lo ta data di 1867 te cu 1929. Nan arkitectura ta varia di cas di cunucu, mansion te cu cas di vivienda. Lo bay tin un total di 6 arkitecto cu lo duna guia y recorido na e diferente edificio monumental restaura. Nan lo pone enfasis riba con nan a restaura cada edificio y specialmente riba e tecnica di restauracion. E specialidad aki di restauracion ta e tecnica mas costoso y complica riba e tereno di arkitectura.
Miniterio di Cultura, Oficina di Monumento y Comision di Paseo Monumental IV 2014 ta informa na tur esnan cu ta desea di participa na e Paseo Monumental IV pa inscribi riba e diadomingo 14 di september for di 9’or di mainta caba y durante dia. Y un invitacion ta bay na e hobennan di 4 pa 17 aña pa participa na e speurtocht cu ta ser organisa specialmente pa nan y tin premio interesante. Ta bon pa trece dilanti cu cada arkitecto a haci un pregunta relaciona cu su edificio den e formulario di e speurtocht.
E paseo aki ta gratis y yega riba e Plaza riba Schelpstraat dilanti di Oficina di Monumento busca e material di informacion y mapa di e recorido di e paseo.


text:
Den e prome parti di e programa aki nos invitado ta Sra. Anneliese Klomann. Anneliese ta un persona ku a pasa su infansia den e kampamentu Aleman na Boneiru durante Segunda Gera Mundial. Su mayornan tabata Aleman pa e motibu aki nan a seranan den e kampamentu.
Den e di dos parti di e programa nos a dedika atenshon na un seremonia masha spesial kaminda a stroi e shinishi di Oko Winklaar na Spelonk pasombra su tata Mario Winklaar a traha na e sitio ei komo wardado di torno.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Anneliese Klomann & stroimentu di shinishi Oko Winklaar
Den e prome parti di e programa aki nos invitado ta Sra. Anneliese Klomann. Anneliese ta un persona ku a pasa su infansia den e kampamentu Aleman na Boneiru durante Segunda Gera Mundial. Su mayornan tabata Aleman pa e motibu aki nan a seranan den e kampamentu.


text:
ORANJESTAD, Aruba: Diaranson Cuerpo Policial Aruba a celebra nan dia y pa cu esaki Altocomisario mr. Adolfo “Dolfi” Richardson a extende palabranan di felicitacion na henter comunidad pasobra a celebra nan 31 añanan di existencia. Dia 16 di Augustus ta e fecha di inauguracion di Scol pa Polis, cual tambe ta celebra esaki y tur aña ta pone misa como parti di e programa di Polis.
E aña aki nan no tabatin un programa pa henter e siman, pero tabata importante pa tin un servicio di misa. Altocomisario Richardson a gradici pastoornan y diferente oradornan y sin laga afo tur esunnan cu a presenta na e acto di servicio na misa.
E trabou di Polis ta uno completo y ta conoce su risiconan, p’esey riba e dia di 16 di Augustus nan a ricibi hopi bendicion pe bon trabou cu nan ta haciendo. “Di parti mando policial, mi ta felicita tambe nos coleganan y mi ta spera cu Cuerpo Policial por celebra 100 aña mas”, el a expresa contento.
Minister di Husticia, Drs. Arthur Dowers tambe tabata presente na e ceremonia y a duna pabien na Cuerpo Policial. Minister Dowers a reflexiona un rato riba e trabou di Polis. Cuerpo Policial su trabou ta brinda servicio y siguridad na e pueblo di Aruba y pa cu esaki nan integridad ta uno di importancia. Y esaki ta un credo pa polisnan y cu nan mester biba 100% cu esaki.
Despues di e santo sacrificio di misa a sigui un Koffiemorgen, unda cu e Polisnan por a intercambia di idea y a haya un bon chens pa combersa y celebra nan dia.


text:
No tin skol na Oranjeschool relashoná ku kandela ku a surgi na e skol
No tin skol na Oranjeschool relashoná ku kandela ku a surgi na e skol
Willemstad – Minister di Enseñansa, Siensia, Kultura i Deporte ta informá ku relashoná ku e situashon di kandela ku a surgi na Oranjeschool, tambe debí ku pa motibu di e situashon aki no tin koriente na e skol, a tuma e desishon pa tene e skol aki será pa djamars 10 di yanüari 2017.
Pa djarason dia 11 yanüari 2017 lo tin skol pa grupo 7 i 8 na e fasilidat kaminda tabata Kleuterschool ( awor aki ta Rebound) i grupo 3 te 6 na Oranjeschool mes.
Pa djaweps dia 12 di yanüari 2017 lo evaluá si e situashon a normalisá i kon ta bai ubiká grupo 1 i 2.
Lo sigui mas informashon.


text:
Direktiva i miembro nan di NAPB di kurason danki pa e rekonosementu.
Direktiva i miembro nan di NAPB di kurason danki pa e rekonosementu. Manera ma bisa den mi diskurso e plakat i rekonosementu mi ta ta tume den nomber di boso komo miembro. Ta boso a dunami e gran honor di por a presidi boso sindikato komo e presidente ku a sinta mas tantu tempu. Di kurason danki na kada un di boso komo miembro pero tambe na kada miembro di bestur, dagelijks bestur i kongreso pa durante di 9 aña i 2 luna a karga kumi. Un danki tambe na tur eks presidente di nos sindikato pero tambe kro nan Hyacint Melfor, Philbert Llewellyn Anto Emerenciana. Pero tambe mi no por keda sin menshona kro nan manera Nacho Ignacio i Wenny Calmes. Boso tur a yudami forma mi mes sindikalmente. Pero tambe na mi yunan, Cheska, Lies i Ganda mi kasa Jessyi mi famia ku a karga kumi
Echt mi ta hopi gradisido i no tin palabra pami por ekspera mi gratitut. Di kurason danki. Mi tei pa sigui kontribui.


text:
Diahuebs marduga dos dama ta yega warda di polis na San Nicolas tur spanta.
Ey nan ta conta cu dos homber lo a caba di asalta nan. Segun e dama di inicial F, e y su amiga a baha di bus dilanti warda di polis. Di eynan ambos a cuminsa cana direccion Weg Seroe Preto/IsaacWagenmakerstraat.
Atura di e misa e dama F a sinti su tas wordo ranca masha duro mes, caminda e ta cay. F a sigi conta polis momento cu e ta ariba vloer un homber full na preto bisti y cu un petchi preto a bolbe ranca e tas pa di dos biaha, y e biaha ey si ela logra bay cu e tas.
F a sigi bisa polis cu tabata tin un otro homber mas, esaki tabata largo y delega. E tabata bisti completamente na blanco y su cabey tabata tin krul preto. E cabayero aki, pues e di dos tambe a ranca tas di su amiga y core bay ariba IsaacWagenmakerstraat direccion Imsan. E dama nan no a logra wak nan color di cuero. Den e tas di F tabata tin su cosnan personal manera telefoon di e marca BLU, un cartera preto cu placa aden, i.d , carnet di azv, carchi di Arubus, jabi cas y mucho mas.
Den careda di 3:05 polis a baha e dama nan na nan cas. Durante un control caminda e incidente a tuma luga nan ta haya e telefoon BLU. Polis a tene loke nan a haya pa asina continua cu e investigacion.


text:
Mirando e cantidad di hendenan (61) cu tin na cas den gobierno aworaki, a puntra hefe di Departamento di Recurso Humano Omaira Lares si a purba pone e grupo di hendenan aki na trabou caba, cu no a resulta. Y kico ta e proceso pa atende cu e grupo di personanan aki cu tin biaha tin hopi aña na cas ta cobra salario tur luna.
El a bisa cu e grupo aki tabata consisti di mas di 100 hende anto pocopoco ta pone nan traha. Tin di nan ta bin bek y tambe sa tin nobo cu ta bin acerca. “Nos tin dos colega cu ta atende cu e grupo aki pa tempo completo, cual ta encera e intermediacion pa haya otro funcion pa e personanan en cuestion. Nan ta bay cu nan na diferente departamento, splica nan con pa ta mas activo y tin biaha en berdad nan no ta resulta. Tin biaha pasobra nan gewoon no kier traha, of nan ta haci un problema na e departamento y nan tin cu wordo manda bek, asina tin hopi mas motibo. Tin hopi di nan cu tin otro trabou tambe pero pocopoco ta yegando na nan.”
Sra. Lares a bisa cu nan ta obliga na solicita anto den caso cu despues di 3 yamada, e persona no aparece, ta cuminsa cu procedura disciplinario cual por yega te na retiro. Mayoria biaha nan ta spanta ora cu e yega asina leu anto nan ta stop di traha unda cu nan ta trahando y nan ta bin. Tin di nan berdad no ta traha pasobra nan ta malo, segun Sra. Lares. “Lamentablemente tin 3 of 4 cu ultimo a fayece pasobra tabata hendenan malo pa hopi tempo.” Tabatin un caso di un persona cu a haya cancer, y ora el a bin bek e ya no por a traha den e funcion di stress cu e tabatin, finalmente e malesa a hibe asina leu cu el a fayece tambe. Tin hende cu ta perde pia pa motibo di sucu, y por imagina cu no ta facil pa pone un hende asina bay traha bek, si e no ta un trabou cu no ta cuadra. “Sinembargo, caminda cu por haci esaki ta haci’e. Manera tin un Sra. Cu ta traha na DRH mes cu sucu a afecta su wowo. A percura pa via FAVI a haya mashinnan corespondiente pa el a bin traha bek.” Pues e posibilidad pa cambia di funcion y haya uno adecua ora cu ta malo t’ey, pero mester sa kico ta e problema.”
Riba 250 vacatura habri
Bayendo bek riba nos articulo publica dia 4 di mei unda cu ta mustra e cantidad halto di vacatura habri cu tin den gobierno, a puntra Sra. Lares con esakinan a wordo crea. El a splica cu tin diferente motibo, nos pais ta crece, nos necesidad pa duna servicio ta crece anto esey kiermen cu e formacion den un organisacion tambe mester crece. Un ehempel ta Censo, nos tur sa cuanto e servicio na Censo mester ta. Antes tabatin tiki hende ta traha na balie, aworaki door di organisa e trabou mas miho, ta haya cu mester mas hende cu ta traha na balie pa por duna e servicio mas lihe, y esey a sosode tambe. Por mira tambe na e Oficina auxilia di Gobiernonan. Pues di un banda e calidad y cantidad di servicio mester crece cu ta exigi crecemento na cantidad di hende, el a splica.
Den un periodo di tres aña tabatin un totalidad di personal cu a baha di casi 400 hende, pa motibo di VUT, edad di pensioen cu a wordo yega y personal nos wordo reemplasa, hendenan cu a kita of wordo kita, fayecimento. E cifranan ta mustra cu tin por lo menos 10 pa 15 hende cu ta wordo kita for di trabou pa motibonan disciplinario pero tambe tin un cantidad entre 10 pa 15 pa aña cu ta fayece. “Tur e personanan aki hopi biaha no ta wordo reemplasa. Prome ta wak e funcion y ta wak a base di esey con ta yena esaki interno, p’esey tin un cantidad grandi di vacatura habri.
Si tene cuenta e ora cu tin 61 persona no activo, di cual 41 a wordo invita pa aplica pa solicita pa trabou na e “job fair” cu ta bay tin dia 10 di mei. Y cu ta solamente empleadonan publico por solicita, logicamente no ta bay yena tur e vacaturanan. Sra. Lares a bisa esaki ta corecto pero locual cu ta purba haci ta laga un persona haci poco mas. Por ehempel si mester di un bode, por laga e conciërge mes haci e trabou di un bode. Hopi vacatura tambe no por bisa cu ta real, pasobra e departamentonan ta notifica esaki, por ehempel nan mester 5 forsa administrativo, pero nan ta ricibi dos pa atende cu e trabounan. Pues ora cu e departamento describi e formacion completo di e departamento (cual ta wardando pa wordo gekeur) por haya un bista real pa por sigui.
Terminando Sra. Lares a bisa cu e prome paso pa yuda pa haya e personal cualifica ta, pa wak e trabou y ocupacion, cual ta haciendo aworaki. A manda pidi e lista aki di tur e departamentonan y ta mira a base di kico nan ta pidi hende extra. Ta kere cu pocopoco yegando mas cerca di e departamento ta haya sa e cantidad di personal cu nan realmente mester.


text:
KRALENDIJK, – Den 2021, STCB ta bai start ku un investigashon piloto di tres aña ku midimentu di temperatura di playanan i trahando perfil di e distribushon i densidat di e vegetashon na sitionan importante di pone webu na Boneiru. Ku e estudio akí, STCB lo kolektá datonan standarisá pa haña un bista mas amplio riba e efektonan di kambio di klima na sitionan di pone webu.
Temperaturanan di playa por afektá sobrebibensia di turtuga di laman, pa motibu ku e temperatura di inkubashon (esaki ta e temperatura den un nèshi durante e 50-60 dia di e periodo di inkubashon) tin un papel vital den determiná e sekso di e yu di turtuga. Por resumí e determinashon di e sekso serka turtuga di laman en breve komo ‘temperatura kayente pa muhé, temperatura friu pa machu’, ku e nifikashon ku temperatura di nèshi haltu ta kondusí na mas yu muhé. Konsekuentemente temperatura ku ta subi por kondusí pues na un skarsedat di turtuga machu den e populashon di turtuga di laman, afektando asina sobrebibensia di e espesie akí.
Un otro faktor di kambio di klima ku mester tene kuenta kuné ta e disponibilidat di espasio di traha nèshi. Playanan ta dinámiko pa naturalesa, pa e motibu akí e aparensia di un playa ta kambia di un aña pa e siguiente aña. Ora ku tin un balansa, e dinamismo akí no ta afektá e espasio disponibel pa sitio pa traha nèshi, solamente e ta kambia e distribushon di e nèshinan den sierto área. Sinembargo, eroshon, kresementu i distribushon di vegetashon por afektá e espasio ku ta disponibel pa traha nèshi i tambe e produktividat di nèshi. Pa tal motibu, STCB ta bai graba tambe e perfil di e playanan kaminda ta bai instalá aparato pa registrá temperatura.
Kolekshon di dato pa e proyekto piloto akí a start riba 19 di mei 2021 na e playa di register di Klein Bonaire ku instalashon di 40 aparato pa registrá dato. Playa Chikitu i e otro playanan na sùit di Boneiru lo sigui despues, komo ku ta bai instalá un total di 98 aparato pa registrá temperatura na Boneiru. E investigashon piloto akí ta un inisiativa di Inter-American Convention for the Protection and Conservation of Sea Turtles (IAC), un tratado internashonal ku Hulanda a firma i di kua STCB ta un miembro aktivo. Fondo pa e investigashon akí ta bini di WWF-NL.
Sea Turtle Conservation Bonaire (STCB) ta un organisashon non gubernamental (NGO) pa hasi investigashon i pa konservashon di turtuga di laman ku ta protehando turtuga di laman for 1991.
Post Views:
15


text:
WILLEMSTAD – Kampamentu Futuro Briante ta un inisiativa di Fundashon Skol di Arte i Kultura ‘Futuro Briante’, kua ya pa nuebe aña ta trahá ku mucha i hóbennan ku tin un difikultat edukashonal of kual kièr otro desabilidat di desaroyo. Den un ambiente ameno i sano, Roseline Sabat i su tim di edukador profeshonal, ta trahá ku e muchanan riba diferente aptitut esensial pa nan progreso general i edukashonal.
Despues di un trayektoria profeshonal ekstensivo komo trahadó sosial, Sabat a opta pa drenta den edukashon pasobra ela mira e nesesidat enorme den nos komunidat pa guia i kièr a trahá ku e mucha preventivamente. “Mi no ke trahá na skol so ku e mucha, pero mi ke un vínkulo más estrecho pafó di skol”, ela splika.
Na 2010, Sabat i su tim a kuminsá un ADHD Adventure Camp ku un ‘Outdoor Vacation School’, i su guianan ta bini di diferente disiplina manera maestronan di skol, trahadonan sosial i trahadó sosial pedagógiko, kende te ainda ta trahando riba base boluntario pa motibu di falta di fondo. Ta opera e kampamentunan riba donashonnan priva i ‘fundraising’ ku ta keda organisá.
E aña akí e fundashon tin sinku kampamentu plania, kual e promé, ku e tema ‘disiplina i struktura’, a tumá lugá na aprel ultimo. “Nos a konstatá ku hopi mucha falta esaki na kas i e formashon básiko no tei”, Sabat a splika. Pa e kampamentunan benidero, kada unu lo enfoká riba un diferente área di aptitud personal. E siguiente kampamentu lo tumá lugá na Boneiru entre 6 pa 10 di yüli i 13 pa 14 di yüli, unda lo eksplorá e diferente talento di aproksimadamente 85 mucha. Adishonalmente tin kampamentu plania riba 4 pa 9 di Òktober, i finalmente 20 pa 25 di Desèmber.
Durante di e ultimo kampamentu na Aprel, bou di guia di kapelan Martina i militarnan boluntario di kazèrne, a hasí hopi ehersisio físiko ku e muchanan, unda a komuniká e mensahe ku disiplina bo ta yegá leu den bida. Asistènt trainer Yedidaya Maduro, ta wak ku satisfakshon bèk riba e eksperensiá durante e ultimo kampamentu. “Mi a partisipá pa promé bia i mi a siña hopi”, ela kompartí. “Mester duná e muchanan hopi atenshon, amor i mustra nan kiko ta òrdu I rèspèt”, ela kontinuá.
Tambe Ret Karibense a kòmbersá ku Zeshawn Rosario, kende a partisipá varios biaha na e kampamentunan. “Nos a siña trahá huntu i kon nos aktitut ta afektá e grupo”, Zeshawn a splika. Milicent Rosa Djaoen su yu hòmber i subrina tambe a partisipá na e kampamentu i ya ela ripara un diferensia den nan. “Nan ta mas rustig”, ela kompartí. “Mi ta konsehá majornan pa ta habri pa ayudo asina e mucha por haña e guia adekuá”, ela splika. “Ora bo entregué na hende ku no ta serka di dje, e por haña otro tipo di yudansa”, e mayor a finalisá.
Mayornan ku ke drenta den kontakto ku e fundashon pa inskribí nan yu, mester hasí un entrevista ku un neurosikólogo of mester bini ku un karta di unu akreditá promé ku inskribí e mucha, Sabat a splika. Tambe Sabat ke hasí un apelashon na esnan ku ke sostené e fundashon, dor di sponsor muchanan di menos rekurso, pa asina nan por partisipá na e kampamentunan.
Outor Deya Mensche


text:
Mi a lesa i tende reakshon di esnan ku a konosé i tende di Aubrey pero en realidat no konosé Aubrey. Ningun a papia di nifikashon di morto di Aubrey.Mi ta sigur ku ta nan “Obs” ku a muri nan a konosé i ke ten’e na bida.Ta rekuerdo, memoria i imágen di kiko Obs a hasi i nifiká pa nan. E pregunta ku su konosínan no a hasi ta: Ken Aubrey tabata òf ken tabata Aubrey. E grupo di hende ku a konosé Aubrey, no Obs, ta chikitu. Nan ta: su mayor, ruman, amante, sua, kuñá, subrinonan, kasá, yunan, ku i sin doló, su tanta Emma, brudernan di Brakapoti, Angelica Bernabela-Domacassé, Julio i Da Abraham-Craane, famia Wijman, Nicolaas, Kroon i MarioEmerenciana. Mi ta di pensamentu ku morto no ta fin: ta un emansipashon temporal ku Aubrey ta risibí na momentu ku lei di hustisia a determiná ku su kurpa i ambiente a kumpli ku nan meta, òf ora Aubrey a ripará ku e ta muchu kansá pa sufri kargando e peso di eksistensia físiko. Pa Aubrey morto no ta nada otro ku resusitá for di e tortura doloroso di e kurpa i lanta den pas i trankilidat. Esaki ta un sosiegu bendishoná pa Aubreyku nos konosé.Mi ruman hiba kumindamentu pa nos hendenan: mama, tata, Freddy, Pangracio i Eveline. .
.


text:
Un estudio colaborativo nobo ta provee perspectiva nobo tocante con dos especie di bayena Minke ta utilisa e awanan di Caribe y e awanan Atlantico cu ta bordea na esaki durante henter nan ciclo di bida. E hallazgonan ta añadi mas balor di conservacion y importancia na e santuario marino Hulandes relativamente nobo di Yarari. Door di combina informacion cientifico, ciencia ciudadano y informacion publico, e estudio aki ta proporciona informacion clave cu lo yuda guia e esfuersonan di conservacion den futuro.
Bayena Minke ta e mas chikitonan di e “bayena grandinan” y por haya nan den tur awa di mundo. Den realidad, tin dos especie diferente di bayena Minke, e bayena Minke comun of baena Minke di e parti nort (Balaenoptera acutorostrata) y bayena Minke Antartica, of bayena Minke di parti zuid (Balaenoptera bonaerensis).
Santuario di Yarari
Ta conoci cu e bayenanan Minke ta migra distancia largo, y tur dos especie ta utilisa e awanan cayente di Caribe pa reproduci nan mes y pa pari durante e lunanan di winter. Dentro di e teritorio Caribense tin un serie di area marina protegi, manera Santuario di Tiburon y Mamifero Marino di Yarari, cu ta inclui e awanan teritorial rond di Boneiro, Saba y Sint Eustatius. Ademas di brinda proteccion vital na ecosistema marino, Santuario Yarari a wordo estableci pa yuda enfoca investigacion y obtene un miho comprension di e ciclo di bida y patronchi di migracion di e especienan residente y migratorio. Compronde con e especienan aki ta biaha durante aña y ta utilisa e awanan di Caribe ta fundamental pa diseña plan di conservacion eficaz den futuro.
Estudio nobo
Un estudio recien a reuni un scala amplio di investigado y grupo di conservacion di naturalesa, incluyendo e Instituto di Ciencia Ambiental di Universidad di Leiden y Fundacion di Mamifero Marino di Aruba. E estudio aki a revisa literatura, ciencia ciudadano y registro cientifico pa compila dato espacial y temporal di tur dos especie di bayena Minke. E meta di e estudio tabata pa siña mas tocante con e especienan aki ta utilisa e Area di Gran Caribe a lo largo di nan ciclo di bida.
Den total nan a colecta 130 registro, mayoria di e estudionan cientifico (100) y e resto di ciencia ciudadano (30). E bayenanan Minke ta notoriamente curioso y nan ta acerca e barconan cu frecuencia, loke ta comberti nan den e especie perfecto pa wordo detecta pa e cientificonan ciudadano. Mehoracion cu ekipo di camara civil y e aumento di iniciativa pa registra y comparti e observacionnan di biodiversidad den e rednan social y e basenan di dato publica a duna luga na un aumento reciente di informenan di ciencia ciudadana pa tur e especienan.
Resultadonan
E estudio aki por a integra registro di especie dispersa pa proporciona conocemento nobo cu ta mustra e importancia di Santuario Yarari, cu ta keda den centro di un area di invernacion di Caribe oriental pa e bayena Minke comun y, por lo tanto, ta agrega balor di conservacion y importancia na e santuario marina relativamente nobo aki di Hulanda. E conocimentonan nobo aki ta debi na gran parti na dos estudio previamente realisa pa Universidad di Investigacion di Wageningen hunto cu Unidad di Maneho di Saba Bank y a wordo financia generosamente pa e Ministerio di Agricultura, Naturalesa y Calidad di Alimento (LNV). E ultimo resultadonan aki cu estudio similar y a descubri cu nan tabata conincidi cu e rutanan di migracion estacional na gran escala di e bayenanan Minke. Curiosamente, e estudio aki a demostra cu, aunke anteriormente tabata pensa cu solamente bayena Minke di nort tabata uza Golf di Mexico, a confirma incidente di varamiento cu tabata involucra tur dos especie. Ademas, e hecho cu tabatin varamiento di bayena Minke durante henter aña a sugiri cu algun bayena tabata permanece durante henter aña den e Golfo.
Informa bo observacionnan
Cada observacion por proporciona dato util cu por contribui na comprension necesario pa protege e especienan aki. Contribui na promove e esfuersonan di conservacion informando bo observacionnan y potret di e bayenanan (Minke) (y otro especie) den e website Observation.org of descarca e aplicacion gratis
(iPhone (iObs) y Android (ObsMapp)). E hermentnan aki ta disponibel den mas di 40 idioma y por wordo uza door di e biologonan, ciudadanonan y turista.
Pa obtene mas informacion, bo por haya e informe completo den e base di dato di biodiversidad di Caribe Hulandes.More info in the Dutch Caribbean Biodiversity Database


text:
WEESP – Ora alkalde di Weesp djasabra a tende ku e protestadónan kontra Zwarte Piet na Dokkum ker a bini Weesp, el a deklará un òrdu di emergensia. Tòg tabatin un grupito chikí di demonstrante na Weesp kaba. E yu di Kòrsou Collin Schorea tabata un di nan i e ke demonstrá te na Kòrsou.
“Ata mama mira, Zwarte Piet!” Tur aña rònt di e tempu aki Collin mester tende meskos. “Bo a trese pepernoot?” Tur sorto di insinuashon ku pa Schorea, ku tin kolo skur, ta masha doloroso i ta hasié razu. “Mi tin gana di pasa un hende un bòftá!”
Mihó protestá
Tòg Schorea no ta hasi esaki, pero tur aña e ta bai demonstrá si. Por ehèmpel na Weesp. Pegá ku Amsterdam, kaminda kontrali na kapital tin kantidat di Zwarte Piet ta partisipá na yegada di San Nikolas.
Un multitut grandi a bin wak e aña aki tambe. Joyce Kiba ta kunsumí. El a lanta na Weesp komo yu di un tata blanku i un mama pretu. Dos aña pasá el a disidí di protestá. E promé aña su so.
“Henter e multitut a bira kontra mi”
“Aki mi tabata pará dos aña pasá. Riba Zwaantjesbrug”, Kiba ta mustra. “Mi so ku un bòrchi. Henter e multitut a bira kontra mi. Un polis a ranka e bòrchi for di den mi man.” E aña aki e ta para ku un grupo di un binti demonstrante.
Un kombersashon no ta posibel
Schorea, Kiba i e otro demonstrantenan ku ta bini di Amsterdam ta grita lema manera “Zwarte Piet t fèrdrit pretu!” Mayoria hende no ta reakshoná. Aki aya un hende ta hisa nan dede meimei òf ta grita “zeurpiet”, ta mustra ku dede riba nan frenta. E demonstrantenan ta para tras di un hèki i ta grita “Weesp, bergwensa. Hulanda, bergwensa.”
No ta bini un kombersashon ounke Schorea si lo ke esei. “Bo ta mira ku nan no konosé e doló ku nos tin.” Pakiko e no ta kuminsá un kòmbersashon anto? “Nos no tin pèrmit. Komo demonstrante polis ke pa bo keda tras di e hèki.”
“Djis un fiesta inosente”
Kiba a purba dos bia kaba pa “tene un diálogo ku rèspèt” na Weesp. E ke “un fiesta di San Nikolas inklusivo sin rasismo. Ke men sin Zwarte Piet.”
Un rasismo mas profundo
Segun Schorea i Kiba Zwarte Piet ta “un reflekshon di un rasismo mas profundo” i Zwarte Pietnan ku ta baila i hari alegre “tin un konekshon direkto ku e pasado di sklabitur di Hulanda”. E hendenan kant’i kaminda na Weesp ta hari. “Si, mi ta komprondé si. Pero esaki ta djis un fiesta inosente di mucha, ‘n ta bèrdè?”
Na desèmber Schorea ta bai Kòrsou bai protestá kontra Zwarte Piet. Net riba dia di su mes hasimentu di aña, 5 di desèmber: “Ridíkulo ku hende koló skur ta bai pinta nan kara mas skur ainda pa un fiesta rasista. Esaki mester para!”


text:
Freewinds:
MAS HENDE TA UNI NA E BATALLA FINAL CONTRA COVID-19 PA MANTENE NAN STAF Y NAN CLIENTE LIBER DI E PANDEMIA.
E casonan di Covid-19 ta kedando abpou riba nos isla pero eseyno ta nifica cu e menasa di Covid-19 a pasa.Aruba mester mantene precaución y un establecimente c uta hasi esaki ta W Aviation. E Ministerio di Boluntario di Freewinds a percura pa e terminal di aviación general na Aeropuerto Internacional Reina Beatrix a haya e hermentnan necesario pa hasi un miho trabou.
Recientemente a presente W Aviation un D7 Kit cu ta encera tur e herment y e material necesario pa desinfecta cu e agente masefectivo pa mata bacteria y virus riba mercado, Decon 7 of D7,capas di mata 99.9999% di tur virus y bacteria.
Arma cu e equipo correcto, e terminal awor tin un habilidad mashalto pa proteha contra e ingreso di Covid-19 di pafor di nos país.
W Aviacion a conoce D7 despues cu nan facilidad a wordodesinfecta pa e Ministerio di Boluntario di Freewinds. E manehodi W Aviation a reconoce e diferencia ora ta desinfecta riba base regular pa preveni corona virus di plama. Pesey e Boluntarionandi Freewinds a uni cu e Operations Manager pa logra esaki.
Operations Manager, Lorena Fuentes, tawata hopi exita pa haya un D7 kit pa su facilidad.Ora ela ricibi e kit ela comenta:” Hopidanki. Danki pa pensa riba nos.E material aki ta necesario pa e seguridad di e pasaheronan cu ta drenta y pa nos staf tambe. Awor prateccion por cuminsa riba e rampa caminda pasaheronanta drenta.”
E boluntarionan di Freewinds lo sigi c unan accionan preventivo mientras c unan ta opera bou di he dicho di L.R. Hubbard cu “ un ons di prevención t abal un ton di cura” Y awor cu masorganización tau ni nan mes na e batalla lo ta mas fácil pa mantene Aruba como un di e lugarnan mas sigur na mundo.
Pa asistencia di e Ministerio di Boluntario di Freewinds padesinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.


text:
KRALENDIJK – Dia Shulaika Look a sali for di Hulanda pa bai biba Boneiru huntu ku su amiga, su ruman hòmber di: “Pakiko bo ta hasi bo bida asina difísil? Kasa ku un hòmber no.” Pero bon mirá fo’i na mucha Shulaika tabata sa ku ta muhé e gusta. El a tene esaki sekreto hopi tempu, pero for di edat di 23 aña no mas.
Huntu ku e inisiadó Judith Brekelmans i un kantidat di boluntario Shulaika ta aktivo den e fundashon EQ. E fundashon aki ta traha pa akseptashon di i toleransha pa lesbiana, homo, biseksual i transgender na Boneiru, e komunidat LHBT. Pasobra ounke t’asina si ku na Boneiru for di òktober di 2012 partner di sekso igual por kasa ku otro, esei no ke men ku homoseksualidat ta algu aseptá.
Iglesia i estado
Segun Sulaika hende na Boneiru kasi ta nase ku e idea ku homoseksualidat ta robes. Judith: “Ta un isla religioso. E divishon di iglesia i estado ta eksistí na nòmber, pero mester bendishoná kada edifisio nobo, mester habri kada reunion ku un orashon. Dosentenan na skol hopi be ta den misa; pa hóben ku ta lucha ku nan preferensia seksual ta difísil pa haña un hende pa papia kuné.”
Shulaika sa esaki for di su propio eksperiensha. Na Boneiru el a bai SGB. “Nan tabata tenta mi na skol, nan tabata yamá mi ‘machoro’. Anto mi tabata puntra mi mes: ‘Ta kiko nan ta mira na mi. Anto mi tabata hasi mi bèst pa skonde mas tantu ainda ku mi tabata gusta hende muhé.”
E no tabata papia e kos aki ku su mayornan, den iglesia mas i mas e no tabata sinti su mes bon. E domi por hasi masha fèrfelu. Na final mi mes a sali for di e komunidat di iglesia. Bo ta pèrdè amigu i bo bida sosial.”
Su mama a reakshoná lakónikamente ora ku Judith a kont’é: “Awèl kla, ta bon antó.” Judith: “Si bo por papia di esaki ku bo mayornan, bo sa ku bo ta sufisientemente fuerte pa hèndel un rechaso.”
Aparensia di toleransia
Nan tur dos hopi bia ta mira hende reakshoná ku : “Ta masha bon ku bo ta homoseksual, basta bo no bini na kas aki ku bo amigu òf amiga, òf basta bo keda bai misa ku nos.” Judith ta bisa ku esaki ta duna un aparensia di toleransia si, pero di loke ta trata berdaderamente, esei si no ta papia di dje.
Nan tin seis luna aktivo komo EQ. Entre otro nan ta organisá fiesta, mas o ménos 35 pa 40 hende ta bini. E zomer aki e fundashon a delegá un di su miembronan pa e Koninkrijksboot den Gay Pride di Amsterdam.
Na nòmber di EQ Shulaika lo ke duna informashon tokante homoseksualidat na e mésun SGB kaminda un tempu nan tabata tent’é. Pero te ainda e skol ta tene porta será. “Kisas e no ta riba nan lista di prioridat. Mi ta komprondé ku tin otro problema ku ta pidi atenshon. Pa hopi hende ta un kestion chikí, nan ta pensa ‘ai, kalke dia asina’. Pero promé ku bo sa b’a yega un generashon nobo atrobe.”
Problema sikososial
Judih a papia ku algun komunidat religioso na Boneiru. “Mi a konta kon tin hende por lucha ku nan sintimentunan homoseksual. I ku nan tin problema sikososial. Ku tin di nan asta ta kana rònt ku idea di mata kurpa. Despues di e kombersashon un hende di Iglesia Pentekostal a yama mi bèk, puntra si e asuntu di suisidio ta berdat, pasobra esaki no por ta e intenshon di e religion. E ora ei mi ta kontentu ku m’a pone un hende pensa.”
Outor Janita Monna


text:
WILLEMSTAD – Poko dia ei a atraká Sander* den su kas, “nan tabata hóben lokal, nan tabata nan dos i masha hóben”, e ta konta ainda poko den shòk.
“Mi a kaba di yega kas anochi lat i mésora nan a atraká mi. Ounke mi tin dos kachó masha grandi nan por a dal bai numa. Nan a hiba mi direktamente pa mi kamber di drumi kaminda mi tin mi seif. Nan tabata sa eksaktamente unda nan mester a bai. Nan a bai ku e kontenido di e seif. Espesialmente algun oloshi. Ounke mi a sufri algun leshon leve di e bringamentu, mi no tabatin nada. Pero mi a pèrdè mi sintimentu di seguridat si, i esei bo no por kumpra bèk”, segun Sander.
E hóbennan tin e mésun karakterístikanan
Anualmente 74 porshento di atrako ta kometé pa hóben di 25 aña òf mas hóben, esaki ta sali for di sifranan di e Atrakoteam di Kuerpo di Polis Kòrsou (KPC). Pa kiko ta nèt e mucha hòmbernan hóben aki ta sensitivo pa e tipo di delito aki?
Viandrelica Narcisio ta traha na rehabilitashon sosial hubenil. El a hasi un sondeo chikí for di e failnan di e atrakadónan. E ta ripará ku hopi di e hóbennan tin e mésun base. Hopi bia nan ta di famia ‘multiproblemátiko’, hopi bia e tata no ta presente i e promé karakterístikanan di kondukta desviante ta ekspresá nan mes for di edat hóben na skol. E hóbennan hopi bia no por sigui e enseñansa bon, sea pa motibu di un limitashon intelektual òf nò, i hopi bia nan ta bini di un ambiente kaminda kondukta kriminal ta e norma.
Señalá mas aktivo
“Na Kòrsou ainda no ta señalá e tiponan di hóben di riesgo aki sufisientemente. E diferente instanshanan ainda no ta koperá optimalmente i asina ta ripará e kasonan aki muchu lat.” Esaki Thyrza Girigorie ku a traha komo kordinadó na ‘Project Top C’, un proyekto ku ta guia hóben èks detenido ora nan drenta komunidat bèk, ta bisa.
“Lo mester trein maestro i dosente pa kapta e señalnan aki na tempu, i lo mester bini un sistema kaminda por mèldu si tin prekupashon pa un alumno”, Girigorie ta haña. “E ámtenar di enseñansa obligatorio mester traha mas pro-aktivo pa buska e hóbennan aki mas aktivamente si nan ta kore peliger di kai for di e sistema.”
Atrako ku arma ta oumentá
Clarelli Hato-Willems ta e fiskal di kaso di atrako. “E kantidat di atrako den kas di biba segun e último sifranan ta oumentá atrobe. Ta atraká hende anochi den nan kas, tin bia na un manera masha violente. E chèns di gara nan ta relativamente chikí, pasobra nan ta bisti maskarada i no por rekonosé nan”, segun e fiskal.
E sifranan ta mustra tambe ku e mayoria di e atrakonan ta mucha hòmber masha hóben ta kometé nan. Mayoria di e perpetradónan ta entre edat di 13 pa 25 aña. Asina aña pasa di e 43 detenshonnan 32 mucha hòmber tabata mas hóben ku 25 aña, i esei ta 74 porshento.
‘Kasi nunka loke nan hòrta no ta hopi, pero e daño si ta hopi mas grandi’
-fiskal Clarelli Hato-Willems
E sifranan di e añanan anterior tambe ta mustra esaki. “E grupo aki di mucha hòmber hóben ta konta den korte ku mayoria tempu nan no tabatin sèn i nan ker a kumpra kos karu manera un telefon nobo. Nan mester di plaka lihé pero nan no tin entrada. E ora ei na ta skohe pa e manera -pa nan- mas fásil i nan ta atraká un kas òf por ehèmpel un toko chines. Loke nan haña mayoria bia no ta hopi, pero e daño ku nan ta kousa, físikamente i emoshonalmente, si ta grandi”, Hato-Willems ta konta.
Minister di Hustisia Quincy Girigorie a indiká ku pronto e lo bini ku un plan nobo di enfoke pa baha e kantidat di atrako.
*E nòmber ta konosí serka redakshon


text:
Mi a haña hopi reakshon riba mi artíkulo* tokante e malesa konosí riba e Islanan ABC komo Kabouter pero ku den literatura yama Grip Spañó i mundialmente a mata entre 17 – 50 mion hende. Tin a insistí ku ta míles di morto a kai aki. Esaki no ta kuadra. Ta difísil sinembargo pa duna sifra eksakto di mortonan na Kòrsou pasombra e tempu ei no tabatin obligashon pa informá ora un persona fayesé.
“Het begrip sterftecijfers moet met grano cum salis worden opgevat aangezien geen verplichte aangifte van overlijden bestaat”, segun Direktor di Servisio di Salubridat, dr. Nathaniel Waterman den su rapòrt De Geneeskundige Organisatie in de Kolonie Curaçao, 23 òktober 1919.
Esaki ta pone ku sifranan di morto -sigur esnan den kunuku- mester keda tumá ku (hopi) grano di salu. Segun informashonnan ofishal, di òktober pa novèmber 1918 un total di 100 hende a muri den nos suidat kapital. E kantidat di morto na Santa Rosa tabata 14, na Santa Maria, 22, i Barber 6 pa un total pa Kòrsou di 142 morto. Poblashon di Kòrsou na 1918 a bai atras ku 251 hende kompará ku 1917 pasombra sifranan di mortalidat a subi konsiderablemente. Poblashon di tur e seis islanan huntu na 1918 a bai atras ku 424 hende. E dokumento for di kua mi ta sita, Koloniaal Verslag 1919, no ta indiká kuantu di e redukshon tabata debí na Kabouter. Sinembargo e relato di 1918 di minister di Kolonia, Simon De Graaff, ta indiká ku Aruba a konosé 31 morto i Boneiru 37 pa motibu di Kabouter.
Durante e lunanan di òktober i novèmber vários negoshi mester a sera i dor di malesa un kantidat di hende no por a traha. Skolnan tabata será ounke ku misanan si a keda habrí. E Ondersteuningsfonds Nederlandse Antillen a hasi donashon di pakete di kuminda (prinsipalmente den kunuku). A sostené kabesantenan di famia ku no por a traha debí na Kabouter. Tambe a lanta un komishon ku tabata buska finansiamentu lokal pa asina kumpra remedi (riba indikashon médiko) pa esnan malu ku no tabatin moda.
Mester remarká ku Kabouter a hasi su entrada na mundu i na Kòrsou nèt na final di Promé Guera Mundial (WWl). Pues hinter mundu tabata mal prepará pa atendé ku e malesa. Pa motibu di WWl, kantidatnan grandi di fòsfat aki na Sta. Barbara no por a keda eksportá i otro aktividatnan ekonómiko manera flègtumentu di sombré tambe a sufri. Tabatin poko aktividat den haf i pobresa tabata mas agudo ku nunka. Nos suèrte tabata ku na fin di 1918 mas awaseru ku normal a kai lokual a kodusí na kosechanan grandi.
E último siman di novèmber 1918 ya tabatin indikashon fuerte ku e epidemia tabata den su último fase. E mesun métodonan di awe ta usa ku covid 19 un siglo pasá tambe tabatin éksito, esta distansia físiko, higiena personal i keda kas si bo ta malu. Amigoe den su edishon di 30 novèmber 1918 ta skibi:
“Met genoegen hebben wij deze week kunnen constateeren, dat de menigte op straat gelijk was als vroeger. De drukkere bezochte scholen, de weinige overdag gesloten huizen zijn het sprekendst bewijs, dat, zooals Dr. Waterman reeds liet weten, de ziekte tot stilstand is gekomen”.
A pidi koutela pa no mester bin un di dos buèlta di e malesa. Poko despues e mesun korant a raportá ku 250 trahadó di e mina di Santa Barbara tabatin loke ta parse simtomá di Kabouter. Dor ku mi no a mira mas menshon di e kaso aki, mi ta suponé ku no tabata trata di algu grave.
Algun mil hende infektá ku Kabouter a keda tratá na St. Elisabeth’s Gasthuis, hospital militar i den distritonan pafó di suidat. Na Westpunt so tabatin mas ku 100 hende malu, pero tur a sobrebibí. Tur esnan den kuido a hasi un gran trabou i a evitá lo peor manera den otro paisnan.
Notabel ta ku mester a hasi hopi esfuerso pa hendenan no a bai tras di kuentanan ku sierto remedi i produktonan kasero (prinsipalmente den kunuku) ku den sierto kasonan a kondusí na venenamentu di e pashènt i morto. Mundialemnte hopi hende a muri pasombra dòkternan a duna pashèntnan di grip Spañó un remedi kontra malaria ku yama quinine ounke ku no tabatin prueba ku e ta yuda.
Manera mi a bisa, e kara kontra di e malesa Kabouter tabata dr. Nathaniel Waterman. Banda di médiko (onkólogo) e tabata un pintor, konosedó di literatura mundial i músiko. E tabata hopi kerí aki. Korto despues ku Kabouter a desaparesé for di nos pais, e ta bai bèk Ulanda. Durante di Dos Guera Mundial e ta keda kapturá na Hulanda pa agentenan Nazi i mandá Kamp Westerbork. Dr. Waterman, un hudiu, a keda Kamp Westerbork te 1945 ora e a keda liberá.
Willemstad, Kòrsou
*https://alexdavidrosaria.blog/2020/04/12/awe-ta-coranavirus-pero-100-pasa-e-infekshon-kabouter-a-mata-hopi-hende-aki/